Polis sita aset hasil pengedaran dadah bernilai RM4.3 juta di Terengganu

Polis Terengganu menyita tujuh lot tanah di beberapa lokasi di negeri ini termasuk yang menempatkan 10 unit chalet bernilai RM4.3 juta, disyaki diperoleh daripada pendapatan kegiatan mengedar dadah.Ketua Polis Terengganu Rohaimi Md Isa berkata kejayaan itu susulan penangkapan dua suspek pengedar melibatkan rampasan dadah disyaki jenis ganja seberat 541.18 gram dan syabu seberat 46.7 gram pada 9 Disember 2020.“Satu siasatan kewangan telah dijalankan ke atas kedua-dua suspek oleh Bahagian Perlucuthakan Harta Jabatan Siasatan Siasatan Jenayah Narkotik Ibu Pejabat Polis Kontinjen Terengganu, yang pada permulaan kes ini tiada sitaan dibuat.“Siasatan lanjut melalui penjejakan harta (asset tracing) melalui bank dan institusi kewangan telah berjaya menemukan pemilikan tujuh harta tak alih oleh suspek yang diperoleh secara pembelian yang meragukan,” katanya dalam kenyataan lewat malam tadi.Katanya salah satu lot tanah yang disita ialah di Batu Rakit di Kuala Nerus dengan keluasan 9,105 meter persegi termasuk 10 buah chalet yang dibina di atas tanah berkenaan dengan anggaran nilai RM900,000.Rohaimi berkata turut disita, beberapa lot tanah termasuk di Kemaman, Dungun dan Marang.Beliau berkata nilai keseluruhan rampasan harta berkenaan adalah yang terbesar melibatkan pengedar dadah di negeri itu.“Polis Terengganu di bawah Jabatan Siasatan Jenayah Narkotik akan meneruskan penyiasatan ‘asset tracing’ ke atas semua sekutu pengedar dadah dan memastikan kesemua aset-aset ini dilucutkan hak kepada kerajaan Malaysia,” katanya.


Emosi mengatasi segalanya, ‘cool’ dapat hentam kerajaan, kata Pua

Walaupun partinya menolak tawaran Muhyiddin Yassin, ahli Parlimen Damansara dari DAP, Tony Pua tetap mempertahankan pandangannya, mengatakan ramai orang bertindak berdasarkan emosi sehingga terburu-buru menolak persefahaman rentas parti politik yang ditawarkan perdana menteri.Ketika ditemubual oleh Harith Iskander dalam rancangan yang membincangkan isu semasa negara, Pua berkata sukar bagi ahli-ahli politik mengenepikan politik dan bekerjasama merentasi bendera parti bagi menyelesaikan masalah rakyat.“Contoh terbaik untuk kita ketepikan politik dan bekerjasama adalah dalam isu tawaran perdana menteri kepada kita. Tetapi emosi mengatasi segalanya.“Saya benar-benar faham ada perasaan marah itu, tetapi ketika ada rasa itulah saya buat hantaran (di media sosial) tersebut dengan harapan untuk ketepikan sikit politik ini, dan ini adalah peluang untuk kita beri kebaikan kepada negara,” kata Pua, yang kini mendapat kecaman daripada beberapa rakan pembangkangnya.Setiausaha publisiti DAP itu berpendapat mereka sekurang-kurangnya harus duduk berbincang berhubung cadangan yang ditawarkan Muhyiddin baru-baru ini.Pada Jumaat Muhyiddin menyenaraikan tujuh perkara dalam usaha persefahaman rentas parti politik bagi mengelakkan pentadbiran kerajaan ketika ini jatuh dan boleh menyaksikan kumpulan “kleptokrat” mengisi kekosongan kuasa dan menganggu usaha melawan pandemik Covid-19.Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.Pua bersama ahli Parlimen Bangi Ong Kian Ming adalah dua ahli Parlimen DAP yang secara terbuka berkata perkara itu harus dibincangkan gabungan pembangkang.DAP yang merupakan parti komponen dalam gabungan Pakatan Harapan (PH) bagaimanapun menolak cadangan itu beberapa jam selepas tawaran tersebut diumumkan.Pua berkata, walaupun DAP pernah memiliki beberapa peluang untuk mengenepikan politik demi menyelesaikan masalah rakyat akibat pandemik, langkah itu dianggap tidak popular.“Secara umumnya, ini bukan perkara paling ‘cool’ untuk dilakukan. Lebih ‘cool’ bila dapat hentam kerajaan, ia lebih mudah,” katanya.Beliau turut memberikan sebuah contoh pertemuan DAP dengan Menteri Kewangan Tengku Zafrul Aziz untuk menyerahkan cadangan bagi dimasukkan dalam rancangan pemulihan Covid-19 yang dilaksanakan kerajaan dan menambah beberapa cadangan mereka diterima.Pua juga turut mengambil contoh pelantikan Ong dari DAP oleh Pasukan Petugas Imunisasi Covid-19 (CITF) untuk memantau perjalanan vaksinasi di Lembah Klang.“Tidak begitu cool untuk duduk dalam jawatankuasa di mana kerajaan yang buat kerja untuk selesaikan masalah yang sukar kerana kita mungkin akan turut diheret olehnya.“Adakah saya terlalu jujur bercakap di sini?” kata beliau dalam temu bual malam tadi.Menjelaskan pendiriannya mengenai persefahaman rentas parti, Pua berkata ia adalah peluang untuk melaksanakan perubahan dalam negara.Beliau turut mempersoalkan ahli politik pembangkang yang menolak cadangan itu dengan alasan kerajaan ketika ini tidak boleh dipercayai.“Saya rasa kita harus pertimbangkan. Pertimbangkan bermaksud pergi jumpa dan berunding, bincang dulu.“Kemudian pertanyaan seterusnya apakah kita dapat percaya atau laksanakannya. Itulah sebabnya bincang itu penting.”Pua berkata persoalan keikhlasan tidak timbul kerana ia sama seperti sesebuah transaksi.“Anda mahu beli rumah? Saya tidak percaya anda terus bayar. Anda bayar deposit terlebih dahulu, deposit pula tidak akan dikembalikan supaya saya tahu anda betul komited untuk patuhi syarat-syaratnya.“Jadi masalah keikhlasan dan kepercayaan tidak lagi penting kerana deposit telah dibayar. Dan jika dia tidak laksanakan, anda tak akan berikan (sokongan), kerana mulai sekarang hingga 8-10 bulan ke depan, setiap rang undang-undang dibentang memerlukan sokongan pembangkang. Jadi kalau anda tak laksanakan, kami tidak sokong anda, dan kerajaan jatuh, kita tak mahu itu berlaku.“Sekiranya kita tidak miliki apa-apa, dia pun tak boleh janjikan apa-apa, dan kita pun tak boleh jamin dia boleh buat sesuatu. Tetapi sekarang kita ada sesuatu, dan kita boleh meraih sesuatu,” kata Pua.


PRN Johor cerminkan corak pengundian golongan muda pada PRU15, kata penganalisis

Pilihan Raya Negeri (PRN) Johor akan datang yang bakal menyaksikan penyertaan Undi 18 buat julung kalinya, dijangka akan mencerminkan corak pengundian golongan muda pada Pilihan Raya Umum ke-15 (PRU15), kata penganalisis.Mereka berkata, penyertaan Undi 18 pada PRN Johor akan membantu parti-parti politik merangka strategi bagi menarik undi dari golongan tersebut pada pilihan raya seterusnya.Penganalisis politik dari University of Tasmania, Australia James Chin, berkata data undi yang diperoleh menerusi PRN Johor amat penting untuk mengenal pasti corak pengundian secara menyeluruh bagi meramalkan keputusan PRU15.Katanya, keputusan PRN Johor juga akan dinanti-nantikan ramai untuk mengetahui jenis momentum parti-parti politik menuju ke PRU15.“Apa yang paling penting untuk PRN kali ini adalah kita bakal saksikan penyertaan banyak parti baru seperti Muda, Pejuang dan kemungkinan juga Warisan,” katanya kepada MalaysiaNow.“Justeru ini akan menjadi medan terbaik untuk lihat sejauh mana pencapaian atau pengaruh setiap parti.”Sebelum ini, Suruhanjaya Pilihan Raya (SPR) menetapkan 12 Mac depan sebagai tarikh PRN Johor bagi mengisi kekosongan 56 kerusi Dewan Undangan Negeri (DUN).Menurut SPR, di Johor terdapat hampir 2.59 juta pengundi berdaftar merangkumi 2.57 juta pengundi biasa, 10,955 anggota tentera dan pasangan mereka ,11,576 anggota polis bersama pasangan dan 376 pengundi luar negara.Sementara itu, ditanya sama ada pengundi muda akan mudah tertarik dengan parti Muda, Ahmad Atory Hussain, penganalisis politik dari USM, tidak merasakan begitu memandangkan golongan ini sangat sukar diramal.Katanya, ia kerana golongan muda tidak mempunyai “kesetiaan” terhadap mana-mana parti dan keadaan ini boleh menyebabkan peralihan undi pada bila-bila masa.“Tambahan pula Muda tiada rekod bertanding dalam pilihan raya, jadi tidak mustahil sekiranya pengundi ragu-ragu nak pilih mereka,” katanya kepada MalaysiaNow.“Oleh itu, manifesto yang bakal dibentangkan setiap parti politik akan memainkan peranan penting dalam menarik perhatian pengundi muda.”Mengulas mengenai jangkaan PRN Johor, Atory berkata, sekiranya situasi yang sama berlaku seperti pada PRN Melaka, maka Barisan Nasional (BN) akan mempunyai kelebihan tertinggi.PRN Melaka yang berlangsung pada November tahun lalu menyaksikan peratusan undi sebanyak 65.85% atau 326,068 daripada 495,195 pengundi.Jumlah itu adalah lebih rendah daripada jangkaan SPR yang meramalkan 70% keluar mengundi, manakala peratusan keluar mengundi pada PRU14 pula adalah 80%.Keadaan ini menyaksikan BN berjaya menawan 21 dari 28 kerusi DUN Melaka.“Jika peratusan undi rendah, ia akan beri kelebihan kepada BN memandangkan sokongan akar umbi mereka paling ramai,” kata Atory.“Pengundi luar dari negeri lain atau Singapura pula dijangka tidak pulang mengundi. Sudah tentu BN akan gunakan kesempatan ini.”Sementara itu, penganalisis politik dari UiTM, Mujibu Abd Muis, berkata sekiranya BN memenangi PRN Johor, ia pastinya akan memberi tekanan kepada Perdana Menteri Ismail Sabri Yaakob untuk mengadakan PRU15 dengan segera.“PRN ini ibarat sesi ‘pemanas badan’ sebelum PRU. Apabila satu-satu negeri ditawan BN, ia sekali gus menguatkan lagi kedudukan politiknya di negara.“Kemenangan di PRN bukan sahaja akan memberi kekuatan kepada jentera pilihan raya BN, malah ia juga akan menyumbang kemenangan psikologi dan menunjukkan kononnya BN masih kuat di mata rakyat,” katanya.


Laporan PBB dapati negara kaya letakkan kehidupan kanak-kanak dalam risiko

Pertubuhan Bangsa-Bangsa Bersatu (PBB) dalam sebuah laporannya berkata negara kaya mewujudkan keadaan hidup yang tidak selamat bagi kanak-kanak di rumah dan di seluruh dunia.Laporan Tabung Kanak-Kanak PBB (Unicef) yang dikeluarkan pada Selasa itu turut menyeru negara dunia untuk mengurangkan sisa dan pencemaran bagi mengatasi masalah berkenaan.Pusat Penyelidikan Innocenti Unicef mengkaji 39 negara daripada Organisasi untuk Kerjasama dan Pembangunan Ekonomi (OECD) dan Kesatuan Eropah (EU) mengikut kriteria yang berbeza, termasuk penggunaan racun perosak, kelembapan rumah, pendedahan terhadap plumbum, akses kepada cahaya dan sisa.Menurut laporan itu, walaupun Sepanyol, Ireland dan Portugal menunjukkan prestasi yang agak baik, tiada satu pun negara yang dikaji didapati menyediakan persekitaran yang sihat untuk kanak-kanak.“Bukan sahaja majoriti negara kaya gagal menyediakan persekitaran yang sihat untuk kanak-kanak dalam lingkungan sempadan mereka, mereka juga menyumbang kepada kemusnahan persekitaran kanak-kanak di bahagian lain dunia,” kata pengarah pusat itu, Gunilla Olsson dalam satu kenyataan.Bagaimanapun, laporan itu menyatakan, negara kurang kaya di Amerika Latin dan Eropah mempunyai kesan yang lebih rendah ke atas keadaan umum planet bumi dalam aspek kadar pelepasan berbanding dengan beberapa negara kaya yang dikaji.Walaupun Finland, Iceland dan Norway mendahului dalam menyediakan persekitaran yang sihat untuk belia, namun negara itu berada di tempat terakhir dari segi kesannya terhadap bumi dari aspek kadar pelepasan, jumlah sisa elektronik dan tahap penggunaan.Di Iceland, Latvia, Portugal dan Britain, satu daripada lima kanak-kanak terdedah kepada kelembapan di rumah mereka, manakala di Cyprus, Hungary dan Turki, lebih satu daripada empat kanak-kanak terjejas akibat punca yang sama.Laporan itu juga mendedahkan ramai kanak-kanak menghirup udara toksik di dalam dan di luar rumah, terutama di Mexico, walaupun ia tidak direkodkan di Finland dan Jepun.Di Belgium, Israel, Belanda, Poland, Republik Czech dan Switzerland, lebih seorang dari 12 kanak-kanak terdedah kepada tahap pencemaran racun perosak yang tinggi, kata laporan itu.Di 39 negara yang dikaji, lebih 20 juta kanak-kanak mempunyai tahap plumbum yang tinggi dalam darah mereka.


Fokus keselamatan rakyat, jangan desak adakan PRU15

Setiausaha Agung Barisan Nasional (BN) Annuar Musa menyeru ahli politik di negara ini agar mengenepikan dahulu perebutan kuasa dan mengutamakan keselamatan rakyat berikutan peningkatan kes Covid-19 di negara ini sekarang.“Covid-19 adalah satu perkara yang mana semua negara masih dalam proses memeranginya. Do not take this lightly (jangan pandang ringan perkara ini) dan jangan pula kita mendahulukan perebutan kuasa politik.“… dan adalah menjadi tanggungjawab kerajaan untuk melindungi nyawa dan keselamatan rakyat,” katanya pada sidang media selepas menyaksikan Majlis Serah Terima Tugas Datuk Bandar Kuala Lumpur, hari ini.Beliau sebelum itu ditanya mengenai dapatan tinjauan yang dibuat oleh Astro Awani yang mendapati lebih 80% netizen tidak bersetuju jika Pilihan Raya Umum ke-15 (PRU15) diadakan dalam masa terdekat.Menteri Wilayah Persekutuan itu yang bersetuju dengan pandangan netizen tersebut berkata berdasarkan pengalamannya pada Pilihan Raya Negeri (PRN) Sabah baru-baru ini, adalah sukar untuk memastikan pematuhan prosedur operasi standard (SOP) dalam kalangan masyarakat.“Sewaktu saya mengendalikan jentera pilihan raya di Sabah, memang berlaku ketidakpatuhan terhadap SOP dan apabila mereka pulang ke Semenanjung berlaku penularan wabak itu di sini,” katanya.Sebelum ini, sesetengah pemimpin politik menggesa agar diadakan PRU15 dalam masa terdekat susulan dakwaan Ketua Pembangkang Anwar Ibrahim bahawa beliau mempunyai sokongan majoriti ahli Parlimen untuk menubuhkan kerajaan baru.Sementara itu, Annuar menasihati warga kota agar mengamalkan Kawalan Pergerakan Sukarela yang diterjemahkan sebagai “meminimumkan pergerakan kepada yang perlu sahaja.”“Contohnya, saya sendiri hanya pergi pejabat untuk perkara penting dan jika tiada apa-apa saya kurangkan pergerakan. Ini bukan bermakna kuarantin tetapi mengawal,” katanya.Semalam, Kementerian Kesihatan melaporkan 260 kes baru Covid-19 di negara ini dengan 259 adalah penularan tempatan.


Pelajar universiti UK selar arca seperti ‘zakar’ sumbangan ahli perniagaan Malaysia

Sebuah arca seni yang disumbang oleh seorang ahli perniagaan Malaysia kepada Imperial College London menimbulkan rasa tidak senang sebilangan pelajar, mengatakan satu bahagian anatomi figura itu kelihatan seperti “zakar” dan mungkin akan menjejaskan reputasi institusi itu.
Kesatuan Pelajar Imperial College berkata walaupun "tidak ada yang masalah dalam pemaparan imej tegang mencanak dalam seni", namun arca yang berjudul "Alert" itu boleh “menjejaskan imej dan reputasi kolej", The Guardian melaporkan.
Karya berukuran kira-kira 6m tinggi dan menyerupai figura manusia yang sedang mencangkung itu dibumbangkan oleh Brahmal Vasudevan yang merupakan seorang bekas pelajar Imperial College London, dan isterinya Shanthi Kandiah.
Brahmal yang merupakan pengasas dan ketua pegawai eksekutif firma ekuiti swasta Creador, berkata beliau berkongsi visi dengan kolej itu yang mahukan “sebuah ruang awam yang penuh semangat” ketika menyumbang arca hasil tangan perupa terkenal dunia Antony Gormley.
"Saya sangat berbangga dengan hubungan yang saya ada dengan Imperial  College dan mempunyai kenangan indah semasa di kampus sebagai seorang pelajar," katanya dalam satu kenyataan di laman sesawang universiti itu.
"Saya berkongsi visi kolej yang mahukan ruang awam yang penuh semangat, dan bangga membawa karya seni bertaraf dunia yang ikonik karya Antony Gormley di kampus ini.”
Dalam pada itu, Gormley berkata beliau ingin meneroka hubungan antara manusia dan persekitaran mereka ketika menghasilkan "Alert".
Bagaimanapun pelajar berkata dalam usul mereka mengenai figura seni itu bahawa ia mempunyai tafsiran "jelas" menunjukkan zakar seorang lelaki sedang tegang, lapor The Guardian.
Selain itu, mereka juga berkata w pelajar tidak dirujuk mengenai pemasangan arca tersebut, dan menambah judul karya itu juga boleh difahami dan menjurus kepada tafsiran sedemikian.
Bagaimanapun, dalam kenyataannya di laman sesawang universiti, Gormley berkata beliau mahu "menilai semula hubungan antara jasad dan ruang".
“Mengimbangi badan sambil mencangkung dan meninjau dunia sekelilingnya adalah sifat arca ini yang hidup, berjaga-jaga dan terjaga,” katanya.


Pemimpin luar bimbang dengan Malaysia selepas pengumuman Anwar, kata menteri

Menteri Luar Hishammuddin Hussein mendedahkan ramai pemimpin luar negara menzahirkan kebimbangan terhadap situasi politik di negara ini terutama dalam konteks mengawal penularan Covid-19.Beliau berkata kemelut politik di Malaysia ketika ini tidak membantu mencerminkan imej sebenar negara di mata dunia apatah lagi di saat kerajaan sedang berusaha menjalinkan pelbagai bentuk kerjasama terutama demi memerangi Covid-19 dan memulihkan ekonomi tempatan dengan negara-negara sahabat.Ahli Parlimen Sembrong itu juga berkata rakyat negara ini sudah cukup terbeban dengan isu ekonomi dan wabak berkenaan sehingga ada yang dibuang kerja serta kehilangan ahli keluarga.“Jangan kita tambah lagi beban mereka dengan isu-isu politik. Kita juga perlu ingat, sekiranya situasi politik negara berterusan tidak stabil, usaha yang dilaksanakan kerajaan demi rakyat selama beberapa bulan ini akan menjadi sia-sia,” katanya dalam satu kenyataan hari ini.Semalam, Ketua Pembangkang Datuk Seri Anwar Ibrahim mendakwa beliau mendapat sokongan ‘kukuh dan meyakinkan’ daripada ahli Parlimen untuk mengambil alih tampuk pemerintahan negara.Hishammuddin turut meminta kesemua anggota jemaah menteri dan ahli-ahli Parlimen kerajaan memberi sokongan padu kepada Perdana Menteri Muhyiddin Yassin.“Jangan kita menjadi anggota penting kerajaan, menikmati kelebihan yang diperolehi tetapi pada masa yang sama tidak menyokong kepimpinan. Ini mesti menjadi peringatan oleh semua menteri, timbalan menteri dan ketua syarikat berkaitan kerajaan (GLC) yang dilantik,” katanya.Katanya, jika ada anggota kerajaan yang bertekad tidak mahu menyokong kepimpinan sedia ada, mereka perlu berundur daripada kerajaan supaya usaha membina semula negara dapat diteruskan.Dalam pada itu, Hishammuddin mendakwa pengumuman Anwar semalam, sebagai usaha mengelirukan dan menanam rasa bimbang rakyat terhadap kestabilan kerajaan persekutuan menjelang hari mengundi Pilihan Raya Negeri (PRN) Sabah, Sabtu ini.“Apa jua yang diumumkan oleh Anwar Ibrahim semalam, perkara paling penting untuk parti ialah fokus kepada usaha memenangi PRN Sabah. Jentera Umno dan Barisan Nasional (BN) berpenat-lelah dan berjuang selama berminggu berkempen demi memenangkan calon-calon kita.“Jangan rencatkan usaha, mengganggu fokus dan mematahkan semangat mereka dengan kenyataan yang boleh menimbulkan tanda tanya dalam kalangan ahli Umno dan jentera BN,” katanya.


SPRM tahan broker kes kontrak perolehan kapal tempur pesisir pantai bernilai RM24 juta

Suruhanjaya Pencegahan Rasuah Malaysia (SPRM) menahan seorang broker bagi membantu siasatan berhubung kes mengemukakan dokumen kontrak perolehan enam buah kapal Kapal Tempur Pesisir Pantai (LCS) dianggarkan bernilai RM 24 juta yang mengandungi butiran matan palsu .Menurut sumber dalaman SPRM, Mahkamah Majistret Putrajaya mengeluarkan perintah reman selama lima hari bermula hari ini sehingga 30 Januari terhadap suspek.Ia dikeluarkan selepas SPRM membuat permohonan berkenaan pagi tadi.Sumber turut berkata suspek lelaki berusia 62 tahun tersebut ditahan kira-kira pukul 9.30 malam tadi di ibu pejabat SPRM Putrajaya ketika hadir memberi keterangan.Difahamkan, suspek mengemukakan dokumen mengandungi butir matan palsu yang dianggarkan bernilai RM 24 juta kepada sebuah syarikat perkapalan melalui tiga syarikat.Siasatan dijalankan mengikut Seksyen 18 Akta SPRM 2009.


Zelenskyy nafi Rusia tawan Bakhmut

Presiden Ukraine Volodymyr Zelenskyy pada Ahad menafikan bahawa Rusia menguasai Bakhmut selepas tentera republik itu dirakam menaikkan bendera di bandar yang menjadi perebutan itu, lapor Sputnik.
"Saya sudah pasti tahu apa yang berlaku di Bakhmut... Sehingga hari ini, Bakhmut tidak diduduki oleh Persekutuan Rusia," katanya pada sidang media di luar sidang kemuncak G7 di Hiroshima, Jepun.
Pada Sabtu, ketua syarikat tentera swasta Kumpulan Wagner, Yevgeny Prigozhin, mengumumkan penaklukan Bakhmut. Kementerian Pertahanan Rusia kemudiannya mengesahkan bahawa bandar itu telah jatuh sepenuhnya dalam kawalan tentera Rusia.
Zelenskyy seolah-olah mengakui kekalahan itu dalam komennya pada Ahad sebelum kembali menafikannya.
Prigozhin berkata: "tidak ada seorang pun askar Ukraine di bandar itu dan mendakwa presiden Ukraine itu sama ada tidak jujur atau tidak mengetahui apa yang terjadi sebenarnya di lapangan.”


Ahli kongres dedah selain Viagra, tentera Brazil juga beli implan zakar

Selepas pendedahan tentera Brazil membeli pil Viagra bagi kegunaan anggotanya, seorang penggubal undang-undang mendakwa pada Selasa ia juga membeli 60 unit implan zakar – tanpa sebarang alasan pembelian dikemukakan.Ahli kongres Eliaz Vaz yang sebelum ini mendedahkan pembelian Viagra oleh pasukan keselamatan negara itu, berkata kementerian pertahanan juga turut “meluluskan pembelian 60 unit prostesis zakar.”Kementerian itu tidak memberikan sebarang respons ketika dihubungi AFP.“Persoalan yang kami bangkitkan ialah: mengapa kerajaan (Presiden Jair) Bolsonaro membelanjakan wang awam untuk bayar implan prostesis ini?” kata Vaz dalam sebuah nota kepada AFP.“Rakyat Brazil bergelut untuk dapatkan ubat, namun sekumpulan (orang) diberikan rawatan prostesis yang mahal.”Vaz berkata kementerian itu membeli sebanyak 60 implan “zakar silikon” dengan kos antara 50,000 hingga 60,000 reais (kira-kira AS$10,600 hingga AS$12,800) bagi setiap unit untuk tiga hospital tentera.Jumlah kos pembelian tersebut melebih AS$700,000.Beliau berkata maklumat itu diperolehinya melalui “laman sesawang telus” kerajaan, yang membolehkan butiran mengenai perbelanjaan awam diakses.Ahli kongres itu berkata beliau akan melaporkan perkara itu kepada pendakwa raya persekutuan bagi proses siasatan.Pada Isnin, pasukan tentera negara itu terpaksa berdepan siasatan ketat selepas Vaz mendedahkan pembelian 35,000 unit Viagra.Pendedahan itu juga turut mengundang kecaman dan menjadi bahan jenaka secara meluas di media sosial.Menurut Vaz, pesanan yang dilihat dibuat dalam butiran perbelanjaan itu adalah sildenafil, bahan aktif yang terkandung dalam Viagra.Menurut kementerian pertahanan, pil tersebut dibeli untuk merawat pesakit yang menghidap sejenis penyakit tekanan darah tinggi.Bagaimanapun, penjelasan kementerian itu tidak dapat membendung kecaman dan ulasan daripada pengguna media sosial.“(Perkara) ini menjelaskan mengapa sokongan tentera kepada Bolsonaro meningkat dan terus meningkat,” sindir seorang pengguna media sosial merujuk hubungan rapat presiden itu dengan angkatan tentera.“Ada yang mengatakan pil (yang dibeli) ini adalah bagi membantu angkatan bersenjata merosakkan demokrasi dengan lebih keras,” kata laman berita satira Sensacionalista.


Lebih 600 terkorban akibat banjir di Nigeria

Lebih 600 orang terkorban dalam banjir terburuk di Nigeria dalam tempoh 10 tahun, menurut angka baru yang dikeluarkan kerajaan semalam.
Bencana itu juga memaksa lebih 1.3 juta orang meninggalkan kediaman mereka, kata satu kenyataan oleh Kementerian Hal Ehwal Kemanusiaan Nigeria di Twitter.
"Malangnya, seramai 603 orang terkorban setakat hari ini," kata Menteri Hal Ehwal Kemanusiaan Sadiya Umar Farouq.
Jumlah korban pada minggu lalu seramai 500, namun ia meningkat kerana beberapa kerajaan negeri tidak bersedia menghadapi banjir, kata menteri itu.
Banjir itu juga memusnahkan sepenuhnya lebih 82,000 rumah dan hampir 110,000 hektar tanah ladang, kata Umar Farouq.
Walaupun musim hujan biasanya bermula sekitar Jun, namun hujan lebat berlaku sejak Ogos lalu, menurut Agensi Pengurusan Kecemasan Kebangsaan (Nema).
Pada 2012, seramai 363 orang maut dan lebih 1.2 juta kehilangan tempat tinggal.
Wilayah Sub-Sahara Afrika terjejas secara tidak seimbang akibat perubahan iklim dan banyak sektor ekonominya bergelut akibat kesan perang Rusia-Ukraine.
Negara pengeluar beras itu memberi amaran bahawa banjir buruk boleh menjejaskan harga komoditi tersebut di mana ia menjadi tempat tinggal kira-kira 200 juta penduduk.
Kerajaan Nigeria juga telah mengumumkan larangan import beras bagi merangsang pengeluaran tempatan.
Program Makanan Sedunia dan Pertubuhan Makanan dan Pertanian PBB berkata, bulan lalu Nigeria adalah antara enam negara yang berdepan risiko tinggi kebuluran.


Dua parti PH setuju tidak bertembung dengan parti Syed Saddiq pada PRN Johor

Pakatan Harapan (PH) yang bertanding dalam Pilihan Raya Kecil (PRN) Johor menandatangani persefahaman dengan parti bekas ketua pemuda Bersatu, Syed Saddiq Syed Abdul Rahman tanpa kehadiran PKR yang menjadi parti tunjang gabungan itu, di mana gabungan pembangkang tersebut tidak bertanding di enam kerusi.Dalam sebuah kenyataan, Presiden Amanah Mohamad Sabu dan Setiausaha Agung DAP Lim Guan Eng berkata kedua-dua parti bersama Muda yang dipimpin Syed Saddiq akan menghadapi PRN Johor sebagai rakan strategik“Ini serasi dengan prinsip ‘khemah besar’ untuk menyatupadukan semua parti politik dan menggembleng tenaga yang bersedia melawan kerajaan Barisan Nasional (BN)/ Perikatan Nasional (PN).”Persefahaman tersebut akan menyaksikan Amanah dan DAP tidak bertanding di kerusi Dewan Undangan Negeri (DUN) Tenang, Bukit Kepong, Parit Raja, Machap, Puteri Wangsa dan Bukit Permai bagi memberi laluan kepada calon dari Muda.Empat daripada kerusi DUN tersebut, Tenang, Bukit Kepong, Puteri Wangsa dan Bukit Permai dimenangi Bersatu ketika parti itu masih bersama PH pada Pilihan Raya Umum ke-14 (PRU14) yang diadakan pada 2018.Sebanyak 56 kerusi DUN akan ditandingi pada PRN Johor yang akan diadakan pada 12 Mac depan.Kerajaan negeri dipimpin BN/PN sebelum ini mempunyai 28 kerusi yang terdiri dari Umno (14), Bersatu (11) dan PAS (satu), sementara PH mempunyai 27 kerusi yang terdiri dari DAP (14), PKR (tujuh) dan Amanah (enam).Pada Januari lalu, PH mengumumkan PKR yang dipimpin Anwar Ibrahim akan bertanding menggunakan logo sendiri sementara Amanah dan DAP akan kekal menggenakan logo gabungan itu.PH kemudian mengumumkan Amanah dan PKR akan bertanding 20 kerusi masing-masing sementara DAP bertanding di 16 kerusi.Pada 24 Januari, Anwar menyeru parti pembangkang termasuk Pejuang, Warisan dan Muda untuk bekerjasama dalam menghadapi PRN Johor.Bagaimanapun, semalam, Presiden Pejuang Mukhriz Mahathir berkata partinya tidak berhasrat untuk menyertai “khemah besar” yang dicadangkan PH.Namun Mukhriz mengakui terdapat perbincangan bersama Muda, namun sebarang bentuk keputusan kerjasama politik sewaktu PRN Johor belum dimuktamadkan.


Mahkamah Singapura tolak rayuan ibu, hukuman gantung Nagaenthran tetap diteruskan

Mahkamah Rayuan Singapura menolak usul jenayah yang dikemukakan ibu Nagaenthran K Dharmalingam dalam percubaan terakhir menyelamatkan anaknya dari tali gantung.Keputusan tersebut bermaksud Nagaentran akan tetap menjalani hukuman matinya pada pagi esok seperti yang dijadualkan.Peguam N Surendran berkata rayuan itu ditolak dalam “keadaan yang mengejutkan”.“Rayuan ibunya untuk dibenarkan melantik peguam tidak diendahkan mahkamah,” ciapnya di Twitter.“Keputusan itu disampaikan tanpa mendengar hujahan pihak Nagaenthran – ia adalah satu tindakan yang sangat kejam dan tidak menghiraukan kedaulatan undang-undang. Nazi juga melakukan perkara serupa.”Peguam hak asasi terkemuka M Ravi dalam hantaran Facebook turut menyifatkan keputusan itu sebagai “hari gelap” bagi Singapura.Beliau turut menyuarakan kekesalannya berikutan peguam Singapura yang dilihat “takut untuk mewakili Nagaenthran”, sambil menambah peguam negara Singapura memfailkan tuntutan kos S$40,000 daripadanya dan seorang lagi peguam Violet Netto yang menjadi pasukan pembelaan Nagaenthran sepanjang tempoh proses undang-undang banduan warga Malaysia itu.“Saya baru terima tuntutan itu,” katanya, sambil menambah kos tersebut adalah untuk “menghukum kami secara peribadi”.Semalam, Panchalai memfailkan usul jenayah di Mahkamah Rayuan Singapura bagi mencabar keabsahan penghakiman terdahulu atas alasan konflik kepentingan.Cabaran undang-undang itu diambil berdasarkan alasan hakim yang mengetuai dan menolak rayuan Nagaenthran – iaitu Sundaresh Menon – juga merupakan peguam negara yang mendakwa Nagaenthran dan menyebabkan sabitan kesalahannya.Beliau hadir di mahkamah hari ini mewakili anaknya selepas tidak berjaya mendapatkan khidmat peguam.Nagaenthran dijadualkan menjalani hukuman itu pada pagi esok selepas gagal dalam semua rayuannya terhadap sabitan hukuman yang disampaikan pada 2010 kerana menyeludup sejumlah kecil heroin ke Singapura.Penyokong berkata Nagaenthran yang mempunyai skor IQ sebanyak 69 – tahap yang membolehkannya diisytihar sebagai orang kurang upaya (OKU) mental – dipaksa melakukan jenayah tersebut.Sebelumnya, Nagaenthran dijadualkan menjalani hukuman itu pada November tahun lalu, namun keputusan itu mencetuskan kritikan antarabangsa berikutan statusnya sebagai OKU.Kesatuan Eropah dan taikun Britain Richard Branson adalah antara yang mengecam keputusan mahkamah tersebut.Pemimpin kerajaan Malaysia termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut menulis surat kepada kerajaan Singapura memohon supaya hukuman terhadapa Nagaenthran diringankan.Petisyen terbaru pengampunan bagi Nagaenthran turut ditolak pada 31 Mac, dua hari selepas Mahkamah Rayuan menolak rayuan terhadap hukuman matinya.Pendengaran hari ini dilaksanakan di hadapan hakim Andrew Phang, Judith Prakash dan Belinda Ang.Pendakwa raya di Jabatan Peguam Negara berkata hujah konflik kepentingan adalah tidak berasas kerana Nagaenthran sebelum ini tidak membantah penglibatan Menon.Mereka juga berkata Menon tidak membuat sebarang keputusan berkait kes Nagaenthran semasa memegang jawatan sebagai peguam negara.Sementara itu, Phang berkata permohonan saat akhir oleh Panchalai dilihat seakan “percubaan yang telah dirancang” bagi melewatkan proses akhir mahkamah.Selepas permohonan Panchalai ditolak, Nagaentran dibenarkan untuk bertemu dan berpegangan tangan dengan tujuh ahli keluarganya yang hadir di mahkamah hari ini, lapor Bernama.


Kes baru Covid-19 kekal di paras 22,000

Malaysia merekodkan kes baru sebanyak 22,597 menjadikan kes keseluruhan Covid-19 meningkat sebanyak 1,685,510 kes.Selangor kekal mencatat kes harian tertinggi sebanyak 5,814 disusuli Sabah (2,834), Sarawak (2,427), Kedah (2,162), Pulau Pinang (1,920), Johor (1,896), Kelantan (1,289), Kuala Lumpur ( 1,111), Perak (1,061) dan Terengganu (739).Hanya Labuan (5) sahaja negeri yang mencatat kes satu digit hari ini.Negara juga mencatat sebanyak 19,492 kes sembuh menjadikan jumlah keseluruhan kes sembuh meningkat kepada 1,401,160 kes.Kes aktif dengan kebolehjangkitan pula kini berjumlah 268,548 kes.Dalam pada itu, 986 pesakit ditempatkan di unit rawatan rapi (ICU) termasuk 451 orang memerlukan bantuan alat pernafasan.Malaysia turut mencatat 252 lagi korban akibat Covid-19, menjadikan jumlah mangsa yang maut meningkat kepada 15,802.


Bekas menteri Sabah diperintah bela diri tuduhan palsukan dokumen

Mahkamah Sesyen hari ini memerintahkan bekas menteri pembangunan infrastruktur Sabah Peter Anthony membela diri atas pertuduhan memalsukan surat pejabat timbalan naib canselor Universiti Malaysia Sabah (UMS) berhubung kontrak kerja penyelenggaraan dan perkhidmatan Sistem Mekanikal dan Elektrikal (M&E) di universiti itu pada 2014.Hakim Azura Alwi membuat keputusan itu selepas mendapati pihak pendakwaan berjaya membuktikan kes prima facie terhadap Peter, 50, di akhir kes pendakwaan.Mahkamah menetapkan 3 hingga 7 Januari 2022 untuk tertuduh membela diri.Mengikut pertuduhan, Peter, sebagai Pengarah Urusan Syarikat Asli Jati, didakwa memalsukan surat pejabat timbalan naib canselor UMS bertarikh 9 Jun 2014, dengan memasukkan pernyataan palsu dengan niat digunakan untuk tujuan menipu.Dia dituduh melakukan perbuatan itu di pejabat ketua setiausaha sulit kepada perdana menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya antara 13 Jun dan 21 Ogos 2014.Peter didakwa mengikut Seksyen 468 Kanun Keseksaan yang memperuntukkan hukuman penjara hingga tujuh tahun dan denda, jika sabit kesalahan.Dia juga berdepan pertuduhan pilihan menggunakan dokumen palsu sebagai tulen iaitu surat pejabat timbalan naib canselor UMS bertarikh 9 Jun 2014 yang mempunyai pernyataan palsu pada tajuk surat itu, dan beliau mempunyai sebab untuk mempercayai bahawa dokumen tersebut adalah palsu.Dia dituduh melakukan perbuatan itu di tempat dan masa yang sama mengikut  Seksyen 471 Kanun Keseksaan dan boleh dihukum mengikut Seksyen 465 kanun sama yang membawa hukuman maksimum penjara dua tahun atau denda atau kedua-duanya, jika sabit kesalahan.


Tiada keperluan guna Akta Hasutan terhadap Mahathir, kata Saifuddin

Menteri Dalam Negeri Saifuddin Nasution Ismail tidak melihat ada keperluan untuk mengenakan tindakan Akta Hasutan terhadap Dr Mahathir Mohamad, berhubung kritikan yang disuarakan bekas perdana menteri itu kepada kerajaan.
Bagaimanapun Saifuddin berkata beliau menyerahkan sepenuhnya perkara itu untuk dinilai pasukan polis, jika ada keperluan untuk berbuat demikian.
“Saya serahkan sepenuhnya kepada pasukan polis, mereka yang menilai keadaan. Pada saya tak nampak apa-apa keperluan (untuk dikenakan tindakan atas Akta Hasutan).
“Paling penting sesiapa pun boleh bagi pandangan, tapi jangan melampaui batas yang menyentuh perkara terkait dengan agama, kaum, dan institusi raja,” katanya.
Beliau berkata demikian kepada media berkenaan gesaan Ketua Umno Bahagian Padang Rengas Mohamed Nazri Abdul Aziz, yang mahu Mahathir dikenakan tindakan Akta Hasutan berikutan kritikan bekas perdana menteri itu kepada kerajaan hari ini.
Namun Saifuddin berkata pihaknya mengikuti dengan dekat berkenaan hasrat Mahathir untuk mengadakan perhimpunan dan diikuti dengan mengadakan proklamasi yang memberi gambaran bahawa kuasa politik dan ekonomi Melayu semakin lemah di bawah pentadbiran kerajaan.
“Saya percaya rakyat boleh lihat sendiri apakah munasabah dakwaan itu ketika Tun (Mahathir) sendiri mempunyai peluang selama 22 tahun 22 bulan, terlalu banyak boleh dibuat kalau nak bela orang Melayu supaya tak berlaku perkara yang Tun bimbangkan.
“Jadi tidak munasabah kebimbangan itu berlaku dalam tempoh empat bulan ini,” katanya.
Terdahulu, Saifuddin menghadiri Townhall Ikon Madani anjuran Yayasan Prihatin Nasional yang dihadiri kira-kira 2,000 pelajar dari Universiti Teknologi Mara dan Universiti Pertahanan Awam Nasional.
Menyentuh, mengenai jaminan kerajaan untuk menghapuskan peruntukan dalam Akta Universiti Kolej Universiti (Auku) 1971 yang menyekat kebebasan mahasiswa, beliau berkata perkara itu akan diperhalusi dengan lebih lanjut.
“Namun saya ingatkan mereka tak boleh letakkan itu sebagai satu-satunya alasan untuk tidak aktif dalam menyuarakan masalah rakyat.. mereka boleh gunakan apa sahaja platform yang ada untuk mahasiswa,” katanya.


Pencapaian terburuk kontinjen Malaysia dalam sejarah Sukan SEA

Kontinjen Malaysia sekali lagi mencatatkan pencapaian terburuk dalam sejarah Sukan SEA dengan menduduki tempat ketujuh dan gagal mencapai sasaran 40 pingat emas yang ditetapkan sebelum ini pada edisi 2023 di Kemboja, malam ini.
Pada hari semua acara pingat berakhir semalam, pencapaian negara pada edisi ke-32  di Phnom Penh lebih mengecewakan, malah lebih buruk ketika temasya sama di Hanoi, Vietnam, tahun lalu.
Selepas temasya sukan dwitahunan itu melabuhkan tirai, malam ini, kontinjen negara akan pulang dengan detik hitam di pentas Sukan SEA apabila hanya mengutip 34 pingat emas, 45 perak dan 97 gangsa untuk menghuni tangga ketujuh keseluruhan.
Malaysia mengakhiri cabaran pada kedudukan keenam keseluruhan dengan 39 emas, 45 perak dan 90 gangsa di Hanoi, tahun lalu dan sebelum itu pada kedudukan sama pada edisi 1983 di Singapura.
Lebih mengecewakan apabila Malaysia dengan 676 atlet berada di bawah Singapura, Filipina dan Kemboja.
Pada saingan semalam, Malaysia berjaya menambah empat pingat emas menerusi atlet sukan tari, Sam Jee Lek, pasukan hoki lelaki dan wanita serta atlet kick boxing Ahmad Nor Iman Hakim Rakib.
Selepas tamat saingan hari ke-11, Vietnam muncul juara keseluruhan apabila mengutip keseluruhan 136 emas, 105 perak dan 114 gangsa, diikuti Thailand 108-95-108 manakala Indonesia di tempat ketiga 85-81-109.
Tuan rumah Kemboja berada di kedudukan keempat dengan mengutip keseluruhan 81-74-126 manakala Filipina di tempat kelima 58-86-116 sementara Singapura di posisi keenam 51-42-64.


Antara Najib, Zahid dan Syed Saddiq, siapa lebih ‘berharga’ bagi Muhyiddin?

Bekas menteri belia dan sukan, Syed Saddiq Abdul Rahman hari ini didakwa di Mahkamah Sesyen Kuala Lumpur atas tuduhan menyalahgunakan dana bekas partinya, Bersatu bernilai RM1 juta.Ahli Parlimen Muar itu bagaimanapun tidak mengaku bersalah dan minta dibicarakan.Bagaimanapun, menjelang pendakwaannya hari ini, semalam Syed Saddiq berkata pertuduhan dikenakan terhadapnya kerana beliau tidak mahu menyertai Perikatan Nasional (PN).“Saya lebih rela masuk mahkamah dari masuk Perikatan Nasional,” tulis Syed Saddiq di laman Facebook miliknya.Katanya, sudah lebih setahun beliau diugut untuk didakwa sekiranya tidak menyertai kerajaan PN.“Tiap kali ada undian di Parlimen, ugutan akan datang.”Menurut ahli Parlimen Muar itu, ugutan kepadanya dilakukan bermula Julai dan Disember 2020 dan Januari 2021 sehinggalah seminggu sebelum Parlimen bersidang.Timbul tanda tanya berhubung dakwaan berat yang ditimbulkan Syed Saddiq ini.Pertama, sekiranya benar beliau diugut untuk menyertai kerajaan PN, mengapa tidak diadukan perkara ini kepada pihak berkuasa terutamanya polis?Menurut pemerhatian penulis, dari segi watak Syed Saddiq yang begitu gilakan publisiti di media sosial, sudah pasti beliau akan menggunakan isu ini dan diperbesar-besarkan sehingga ke peringkat antarabangsa.Kedua, berapakah kerusi Parlimen yang dipunyai Syed Saddiq dan partinya, Muda?Satu sahaja!Ketiga, jika benar, Perdana Menteri Muhyiddin Yassin begitu terdesak ingin terus berkuasa, adalah lebih baik beliau campur tangan dalam kes mahkamah melibatkan bekas perdana menteri Najib Razak dan Presiden Umno Ahmad Zahid Hamidi.Sekiranya dilakukan perkara ini, tidak perlulah Muhyiddin pening kepala memikirkan apakah beliau mempunyai majoriti di Parlimen kerana akan disokong sebulat suara oleh Najib, Zahid dan Umno.Akan tetapi itu tidak dilakukannya.Muhyiddin konsisten dengan pendiriannya untuk tidak campur tangan dengan urusan mahkamah.Sekiranya Najib dan Zahid benar-benar tidak bersalah, lawanlah di mahkamah sehingga menang.Begitu juga dengan Syed Saddiq.Sekiranya tidak bersalah, buktikan di mahkamah dan bukannya membuat kenyataan politik berhubung pendakwaan pecah amanah terhadapnya, seolah-olah beliau takut akan perbicaraan kes ini.Penulis teringat akan satu peribahasa Melayu, “berani kerana benar, takut kerana salah.”Kamarul Khairy merupakan pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pendakwaan, pembelaan mohon tangguh bicara Najib kes dana SRC RM27 juta

Pihak pendakwaan dan pembelaan dalam kes rasuah Najib Razak membabitkan dana SRC International Sdn Bhd (SRC) berjumlah RM27 juta memohon supaya perbicaraan kes tersebut ditangguhkan sementara menunggu keputusan rayuan bekas perdana menteri itu berhubung kes penyelewengan dana RM42 juta milik SRC di Mahkamah Rayuan.Timbalan pendakwa raya Mohd Ashrof Adrin Kamarul memaklumkan perkara itu kepada pemberita selepas prosiding pengurusan kes di dalam kamar hakim Mahkamah Tinggi Mohamed Zaini Mazlan hari ini.“Kes SRC RM27 juta telah ditetapkan untuk bicara bermula 2 hingga 9 Ogos ini tetapi memandangkan Mahkamah Rayuan masih belum memberi keputusan berhubung rayuan kes SRC RM42 juta, kami perlu memohon penangguhan perbicaraan kes di mahkamah ini sementara menunggu keputusan rayuan itu yang berkemungkinan akan dirayu sehingga peringkat Mahkamah Persekutuan.“Oleh itu, penangguhan kes SRC RM27 juta ini perlu kerana bukti di dalam kes ini saling berkaitan dengan kes SRC RM42 juta dan ia turut membabitkan jejak wang yang sama,” katanya.Beliau berkata Zaini telah mengarahkan kedua-dua pihak menulis surat kepada mahkamah hari ini bagi memohon penangguhan perbicaraan kes itu yang sepatutnya bermula pada Isnin depan (2 Ogos) dan pendakwaan juga akan meminta agar tarikh perbicaraan yang telah ditetapkan pada Ogos tahun ini serta Mac dan April 2022 dilapangkan.Peguam Rahmat Hazlan, yang mewakili Najib, ketika dihubungi turut mengesahkan permohonan penangguhan perbicaraan kes SRC RM27 juta itu.Pada 3 Februari 2019, Najib mengaku tidak bersalah terhadap tiga pertuduhan pengubahan wang haram yang mendakwa beliau menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.Beliau didakwa melakukan perbuatan itu di AmIslamic Bank Berhad, Bangunan Ambank Group, No 55, Jalan Raja Chulan pada 8 Julai 2014 mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.Bekas perdana menteri itu sebelum ini didakwa di Mahkamah Sesyen namun kes tersebut dipindahkan ke Mahkamah Tinggi pada 13 Mac 2019 atas permohonan pihak pendakwaan.Pada 28 Julai 2020, Mahkamah Tinggi telah menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tujuh pertuduhan pecah amanah jenayah, pengubahan wang haram dan menyalahgunakan kedudukan membabitkan RM42 juta dana SRC International.Najib mengemukakan rayuan terhadap keputusan itu di Mahkamah Rayuan yang kemudian mendengar kes tersebut pada 5 April hingga 18 Mei lepas dan menangguhkan keputusan ke satu tarikh yang akan ditetapkan kelak.


Larangan rentas negeri jadikan sektor pelancongan Sarawak lesu

Negara yang kini menjalani perintah kawalan pergerakan bersyarat (PKPB) dan pemulihan (PKPP) menunjukkan sinar harapan ekonomi negara bakal pulih sedikit demi sedikit.Sinar itu turut bertambah dengan jumlah jangkitan baru yang semakin menurun di bawah 2,000 berbanding 6,000 kes pada awal tahun ini.Namun, bagi kebanyakan pemain industri pelancongan, mereka masih pesimis mengenai peluang untuk bangkit semula dalam waktu terdekat lebih-lebih lagi apabila larangan rentas negeri masih berkuatkuasa.Larangan rentas negeri adalah salah satu rintangan terbesar bagi mereka dalam usaha memulihkan industri tersebut.Di Sarawak, masalah ini jadi lebih parah apabila perjalanan rentas daerah terus dilaksanakan kerajaan negeri walaupun sekatan demikian kini sudah dibatalkan di semenanjung.Penjaja gerai Khairul Mohd Ali berkata beliau merasakan seakan tiada harapan untuk pulihkan perniagaan melainkan larangan itu dibatalkan.“Jujur saya cakap, saya tak pasti sama ada perniagaan saya akan pulih pada akhir tahun ini,” kata Ali, yang menjual makanan ringan berdekatan pusat bandar, Kuching Waterfront, kepada MalaysiaNow.“Sebelum Covid-19, tempat ini penuh dengan orang tempatan dan keluarga mereka datang ke sini untuk makan.”Namun, ketika ini, kawasan itu sepi tanpa kehadiran orang ramai.Irene Ak Tila, pembantu di sebuah kedai kraftangan Sarawak turut bersetuju.Beliau berkata lonjakan kes Covid-19 di Sibu menjejaskan banyak perniagaan kraftangan kerana sebahagian besar pelanggan mereka adalah pelancong.Perniagaan kraftangan di Sarawak bergantung kepada pengunjung domestik dan antarabangsa.Awal bulan Mac, kerajaan mengumumkan bahawa empat negeri yang sebelum ini berstatus PKP – Selangor, Kuala Lumpur, Johor dan Pulau Pinang – ditukar status yang sama dengan Kedah, Kelantan, Negeri Sembilan, Sarawak dan Perak di bawah PKPB.Melaka, Pahang, Terengganu, Sabah, Putrajaya dan Labuan pula ditukar status kepada PKPP seperti Perlis.Menteri Kanan (Keselamatan) Ismail Sabri Yaakob mengumumkan perjalanan antara daerah akan dibenarkan di semua negeri kecuali Sabah walaupun larangan perjalanan rentas negeri terus dilaksanakan.Timbalan Ketua Menteri Negeri Amar Douglas Uggah juga kemudiannya berkata Sarawak juga akan mengekalkan larangan perjalanan rentas daerah kecuali dengan kebenaran polis.Sarawak turut mengehadkan kekerapan penerbangan yang masuk dari Sabah dan semenanjung sebagai sebahagian daripada usaha membendung penularan jangkitan di negeri itu.Sektor pelancongan di Sarawak terpaksa berhempas pulas untuk meneruskan operasi sehingga larangan rentas negeri dan daerah dibatalkan.Mereka yang melakukan perjalanan ke Sarawak wajib membuat permohonan lebih awal dan menjalani ujian RT–PCR Covid-19 tiga hari sebelum berlepas. Hasil ujian negatif pula hanya sah selama tiga hari.Norliza Muhamed yang berasal dari Kelantan mengakui langkah berjaga-jaga sememangnya diperlukan untuk menjaga nyawa ketika wabak itu masih tular ketika ini.Namun, Norliza berkata hal itu turut melemahkan industri pelancongan domestik di Sarawak.Dia turut menambah langkah-langkah yang diambil kerajaan negeri itu turut menyebabkan kenaikan harga tiket penerbangan merujuk pengalaman beliau yang mengambil penerbangan baru-baru ini.Katanya, dia terpaksa membayar hampir RM1,000 untuk tiket sehala dari Kuching ke Kuala Lumpur.“Penerbangan domestik untuk perjalanan antara Sarawak dan semenanjung sangat mahal,” katanya kepada MalaysiaNow.“Banyak penerbangan dibatalkan.”Sebelum Covid-19 melanda, Norliza akan menempah penerbangan terus ke Kota Bharu. “Tetapi sekarang, kami terpaksa terbang ke Kuala Lumpur dahulu kerana tiket terbatas.”Pemandu teksi Chang Poh Chak berkata perlu berhempas pulas untuk memenuhi keperluan keluarga ketika ini kerana pelancong berkurangan.Chang, 74, berkata pendapatan hariannya menjunam sepanjang tahun lalu ke tahap dirinya terpaksa berpuas hati dengan RM20 sehari.“Saya anggap diri saya bernasib baik sekiranya dapat memperoleh lebih dari RM20 sehari,” katanya.Bagi perjalanan dengan bas, pembantu jualan Marina Abdul Kadir berkata harga tiket mungkin meningkat, kerana menurutnya, bas hanya boleh ambil separuh daripada kapasiti penuh penumpangnya.“Ini semua memang dijangka kerana larangan perjalanan rentas daerah sekarang ini perlukan keizinan daripada polis sebelum melakukan perjalanan ke Kuching atau sebaliknya,” katanya.


Mesej tular gesa undi BN palsu, kata Muhyiddin

Muhyiddin Yassin menafikan dakwaan kononnya Perikatan Nasional(PN) menggesa ahli PAS menyokong calon Barisan Nasional (BN) di Johor, berikutan sebaran sebuah tangkap layar aplikasi WhatsApp yang menunjukkan wujud perbualan mengenai isu itu.
"Tangkap layar tersebut adalah palsu," katanya dalam sebuah hantaran Facebook hari ini.
Tangkap layar menunjukkan perbualan dalam satu kumpulan WhatsApp "PN Johor 2022", di mana pengguna bernama "TSMY" berkata bahawa PN memerlukan sokongan BN untuk membentuk kerajaan selepas pilihan raya.
"TSMY" juga mengarahkan agar mesej itu disebarkan dalam kalangan akar umbi.
Wujud spekulasi mengenai kerjasama selepas pilihan raya antara dua gabungan tersebut selepas ramalan mengatakan tiada sebuah gabungan pun yang menerima sokongan majoriti untuk membentuk kerajaan.
Setiausaha Agung PAS Takiyuddin Hassan baru-baru ini dilaporkan berkata beliau yakin PN akan dapat membentuk kerajaan dengan kerjasama parti lain, khususnya BN.
Bagaimanapun, beliau kemudiannya menjelaskan bahawa beliau yakin PN akan dapat membentuk kerajaan sendiri yang dipimpin oleh seorang perdana menteri daripada gabungan itu.
Pilihan Raya Umum ke-15 hari (PRU15) ini merupakan pilihan raya di peringkat Parlimen pertama bagi PN sejak penubuhannya.
Gabungan itu terdiri daripada Bersatu, PAS, Gerakan dan dua parti Sabah.


Ketidakstabilan negara adalah suatu kitaran semula jadi

Rakyat Malaysia tentu sedang tidak berasa selesa dengan keadaan negara.Tahun 2020 berlalu dengan penuh cabaran, kebosanan, kekecewaan dan keluhan.Bukan saja kerana Covid-19 dan kesan buruk ekonomi akibat daripadanya, tetapi juga keadaan politik yang memuakkan.Maka dibuat perbandingan antara Malaysia dengan negara-negara jiran yang lebih berkeyakinan mengharungi keadaan ini; Vietnam, Thailand, Indonesia dan Singapura.Sedangkan negara ini yang pernah diungkapkan sebagai Harimau Asia kelihatan akan kalah dengan Vietnam dan Indonesia.Tidakkah ini mengecewakan rakyat negara ini?Ditambah pula kisah-kisah bekas warga negara Malaysia, tentunya bukan Melayu yang berhijrah ke Amerika Syarikat dan Australia tetapi menempa kejayaan di sana.Ada yang berjaya menjadi datuk bandar di California, jadi jurubedah dan polis cemerlang di Australia untuk menunjukkan bahawa tiada peluang bagi mereka di Malaysia kerana berleluasanya amalan diskriminasi, korupsi dan birokrasi.Tahun inilah yang dikatakan buat pertama kali dalam sejarah, Malaysia ditadbir oleh kerajaan Melayu-Islam yang diperoleh secara tanpa menghormati mandat rakyat.Majoriti rakyat menolak Barisan Nasional (BN) dan PAS tetapi mereka pula menjadi sebahagian daripada kerajaan Perikatan Nasional (PN).Sebelum ini, dari sejak merdeka, tiada kerajaan yang disebut sebagai kerajaan Melayu-Islam.Kerajaan Perikatan adalah berbilang kaum dengan penyertaan MCA dan MIC.Begitu juga dengan BN. Apatah lagi dengan kerajaan Pakatan Harapan (PH).Tetapi kerajaan PN memberi jawatan menteri pada wakil MCA da MIC dalam konteks mereka tidak mendapat sokongan orang Cina dan India.Sementara PN dianggotai oleh Bersatu dan PAS yang mana di Perak, kerajaan negeri diketuai Umno tidak mempunyai ahli exco bukan Melayu sedangkan sebilangan besar penduduk negeri itu adalah orang Cina.Tanpa penyertaan rakyat berbilang kaum, pastinya berlaku ketidakseimbangan pada negara.Ia menyumbang pada ketidakstabilan politik dan ekonomi Malaysia yang menyebabkan negara ini akan ketinggalan berbanding dengan jiran-jirannya.Namun begitu, apa yang berlaku di negara ini adalah suatu kitaran semula jadi yang dapat dilihat daripada sejarah di merata-rata tempat di seluruh dunia.Negara-negara menghadapi pasang surutnya berulang kali.Malah wabak virus ini pun ada kitarannya.Daripada wabak selesema Sepanyol yang berlaku pada tahun 1930-an, maka tahun ini adalah kitaran bagi Covid-19.Mungkin kitarannya berupa 70 tahun. Banyak fenomena alam juga mempunyai kitaran seperti cuaca dan iklim.Begitu juga dengan gelagat manusia secara keseluruhan hinggakan orang perseorangan seperti lumpuh tidak dapat berbuat apa-apa.Pada masa itu pula pemimpin yang ada tidak boleh diharap.Selepas Perang Dunia Pertama, Asia Tenggara dalam keadaan tenang dan makmur di bawah kuasa kolonial.Vietnam di bawah Perancis, Malaysia dan Singapura di bawah British serta Indonesia diperintah Belanda.Walaupun Thailand tidak dijajah, ia perlu akur dengan kehendak Perancis dan British. Kuasa-kuasa Barat ini kelihatannya mahu menjajah selama-lamanya.Walaupun Jepun agresif menjadi maju dan menakluk Korea dan China tetapi Perancis, British dan Belanda tidak fikir bahawa mereka akan dikalahkan.Tanpa disangka mereka, suasana aman di Asia Tenggara berkecai dengan serangan Jepun yang menakluk Vietnam, Malaysia, Singapura dan Indonesia.Thailand yang terus bebas terpaksa akur dengan semua kehendak Jepun.Selepas perang, Perancis mahu kembali ke Vietnam tetapi mereka ditentang oleh rakyat negara itu yang mahu kemerdekaan.Perang berlaku dan Perancis kalah.Amerika Syarikat (AS) masuk dan juga kalah.Dari tahun 1950 hingga 1970, baru aman dan sekarang Vietnam bangkit hendak merasa kemakmuran.Belanda juga mahu kembali menjajah Indonesia tetapi dikalahkan oleh rakyat negara itu.Pada sekitar 1950-an Indonesia aman tetapi sukar untuk membangun kerana negara itu memilih untuk bersekutu dengan Soviet Union.Ia bergolak kembali pada tahun 1965, menjadi aman dan makmur apabila bersekutu dengan AS.Pada tahun 1998, ia bergolak kembali. Baru sekarang Indonesia mula kelihatan stabil dan maju. Itulah kitaran bagi negara itu.Thailand pula mempunyai kitaran ketidakstabilan yang tersendiri.Banyak masa ia berada di bawah pemerintahan tentera. Bersilih ganti dengan demonstrasi pelajar dan demokrasi. Ada masa tenang, ada masa bergolak dan kemakmurannya juga bersilih ganti.Berbanding dengan Malaysia dan Singapura.British berjaya kembali bertapak selepas Jepun berundur, Malaya menghadapi darurat tetapi tidak lama, dari tahun 1948 hingga 1960.Negara ini aman dan dapat mengecap kemakmuran dengan bersekutu pada British dan AS.Pergolakan berlaku pada tahun 1965 apabila ada krisis dengan Singapura dan sekali lagi ketika Peristiwa 13 Mei 1969.Selepas itu Malaysia menjadi maju dan makmur berbanding dengan jiran-jirannya.Singapura juga memperoleh manfaat daripada kemajuan ini.Maka kalau kini Malaysia mengalami ketidakstabilan dengan giliran Vietnam dan Indonesia mengecapi kemakmuran, maka itu adalah fenomena semula jadi kitaran alam.Tentunya terdapat banyak faktor yang menjadikan keadaan demikian.Daripada soal kemampuan pemimpin dan ahli politik masing-masing hinggalah mentaliti rakyat biasa.Ia bercampur aduk hinggakan melahirkan sesuatu situasi.Orang perseorangan tidak dapat berbuat lebih bermakna daripada kemampuan individu.Tetapi kalau dilihat apa yang berlaku sekarang, dapat ditanggapi ia berpunca daripada pembinaan bangsa dan negara yang tidak sepenuhnya berjaya dari segi perpaduan kaum dan integrasi nasional.Berkait pula dengan soal integriti dalam masyarakat hinggakan korupsi begitu berleluasa.Ia juga berkait dengan amalan demokrasi di mana Umno begitu lama berkuasa, berpecah banyak kali.Akhirnya kalah tetapi tidak dapat menerimanya. Maka perubahan ini menimbulkan ketidakstabilan di mana negara sedang mencari jalan baru.Keadaan ini tidak akan berkekalan. Habis gelap timbul terang. Tetapi untuk sampai ke terang, keadaan akan menjadi bertambah buruk dahulu.Peranan rakyat adalah jangan membuat keadaan lebih buruk lagi.Umpamanya dalam keadaan sekarang. Keutamaannya adalah melawan Covid-19.Peranan rakyat amat penting bagi pematuhan prosedur operasi standard (SOP).Tetapi untuk perkara ini pun sukar dilakukan.Sebaliknya rakyat berbalah mengenai peraturan kerajaan dan mempersoalkan vaksin, termasuk yang berhujah atas alasan agama.Keutamaan kedua ialah mengenai tumpuan terhadap ekonomi.Perkara ini lagi sukar untuk dihadapi dengan tiada usaha berfokus daripada pihak yang memiliki kuasa. Lebih-lebih lagi dalam keadaan politik tidak stabil.Akhirnya, dalam menghadapi keadaan ini, sewajarnya politik ditenangkan daripada kedua-dua belah pihak kerajaan dan pembangkang.Tetapi itu tidak berlaku. Suhu politik terus dipanaskan oleh kedua-dua pihak. Bukan itu saja, dalam kalangan parti-parti kerajaan, mereka berbalah.Sementara di pihak pembangkang, perbalahan juga berlaku. Kesemuanya mengurangkan tumpuan pada masalah utama negara.Maka dalam keadaan ini dapat diperhatikan bahawa negara akan bergerak ke satu tahap yang lebih buruk hingga pada satu masa kitaran akan berputar semula untuk Malaysia bangkit semula.Hukum semula jadi alam sememangnya begitu.Setiap orang perseorangan boleh menyumbang untuk kebaikan tetapi pada keseluruhannya mereka tidak dapat berbuat apa-apa, hanya perlu bersabar dan menanti kitaran kembali memihak pada mereka.


Bagaimana pandemik jejas kemahiran sosial kanak-kanak, pisahkan dengan rakan

Beberapa pakar berkata isolasi dalam jangka masa yang lama ekoran larangan berkumpul beramai-ramai dan arahan duduk di rumah demi membendung kadar jangkitan wabak boleh memberikan kesan negatif terhadap kanak-kanak kerana pembangunan sosial mereka terbantut.Hal demikian boleh berlaku walaupun ibu bapa melakukan sedaya upaya mereka untuk mengekalkan kualiti hidup dalam suasana norma baru.Ibu kepada tiga anak, Azlin Nordin, melakukan semua perkara yang dia mampu untuk memastikan fizikal, mental dan emosi anak-anaknya tumbuh dengan baik.Namun untuk menyeimbangkan ketiga-tiga elemen itu sangat sukar untuk dilakukan bagi ibu ini.Anak perempuannya yang berusia lapan tahun yang disifatkan sebagai seorang anak “yang pemalu” menghadapi kesukaran pembelajaran di rumah selain tidak lagi dapat bertemu dengan kawan-kawan sekolahnya.Sebagai seorang yang pemalu, dia kini lebih sukar untuk berbual dengan rakan sekelasnya.“Tak macam abangnya, kemahiran sosialnya terjejas bila dia masuk sekolah awal tahun ini,” kata Azlin kepada MalaysiaNow.“Dia tak lagi bersosial dengan rakan sekelas selepas lama duduk di rumah. Saya tahu anak perempuan saya merasa janggal.”Seorang pengamal pendidikan awal kanak-kanak, Putri Afzan Maria Zulkifli berkata dalam suasana normal, kanak-kanak akan pergi sekolah dan amalkan kemahiran sosial dan kognitif mereka dengan guru-guru dan kawan-kawan.Namun SOP PKP atau langkah sekatan yang dilaksanakan ketika ini bermaksud mereka terpaksa duduk di rumah dengan pembelajaran diikuti secara dalam talian.“Bila mereka duduk depan televisyen dan komputer untuk beberapa jam, ia hanya komunikasi satu hala,” katanya.“Apa yang kanak-kanak perlu pada usia ini adalah orang lain yang boleh mereka berbual, dengan itu interaksi boleh berlaku.”Beliau turut berkata masalah tersebut juga adalah berpunca kurangnya kepastian dalam mendepani kehidupan seharian akibat pandemik global ketika ini yang boleh menyebabkan kerisauan melampau dan kebingungan dalam mental kanak-kanak.Jadual pembelajaran di sekolah yang kucar-kacir sejak tahun lepas menyebabkan rutin terganggu sementara pembelajaran fizikal yang ditukar secara dalam talian boleh mengganggu kemajuan mereka, katanya.“Ini adalah tahap yang sangat kritikal bagi kanak-kanak untuk meneroka diri mereka sendiri. Namun realitinya, keadaan ketika ini yang kadang-kadang boleh pergi sekolah dan bermain dengan rakan-rakan dan sekejap lagi tak boleh pula dan terpaksa duduk di rumah.“Bila semua hak mereka itu diambil akibat keputusan tiba-tiba, ia boleh menyebabkan proses tumbesaran alami itu terganggu,” katanya kepada MalaysiaNow.Beliau menggesa ibu bapa untuk sentiasa memantau apa-apa perubahan dalam tingkah laku anak-anak mereka.“Seorang anak yang aktif namun terpaksa duduk di rumah akan menjejaskan psikologi mereka. Ibu bapa perlu cari keseimbangan supaya ia tidak mengganggu pembesaran mereka baik secara fizikal, mental dan emosi.”Dalam beberapa kes, katanya, kebingungan yang dihadapi anak-anak boleh menyebabkan kesihatan mental mereka terganggu.“Jika mereka adalah seorang yang periang namun tiba-tiba bersikap pendiam dan berahsia, ia adalah hal yang membimbangkan. Ibu bapa mesti pantau hal ini.“Walaupun di usia muda, kanak-kanak perlukan terapi untuk kesihatan mental mereka. Otak mereka juga boleh menghadapi masalah sekiranya tidak dipantau.”Bagi Azlin, masalah kemahiran sosial anak perempuannya dapat dikenalpasti dan jelas.Terkurung di rumah menyebabkan anak perempuannya kehilangan rakan sebaya kerana peluang untuk berinteraksi dengan kawan-kawan sewaktu kelas dalam talian sangat sedikit.“Sebelum Covid-19, anak saya tak ramai kawan, disebabkan pandemik, dia hanya ada satu atau dua orang kawan saja yang tinggal.“Walaupun pemalu, dia rindu nak jumpa kawan-kawannya di sekolah,” kata Azlin.“Kalau tak ada pandemik, saya fikir dia mungkin boleh tingkatkan tahap kemahiran sosialnya dengan lebih baik di sekolah.”


Bekalan air akan pulih dalam masa 24 jam, kata Tuan Ibrahim

Bekalan air bagi seramai kira-kira 5 juta pengguna yang terkesan akibat henti tugas Loji Rawatan Air (LRA) Sungai Selangor fasa 1,2 dan 3 dan LRA Rantau Panjang akibat pencemaran sumber air mentah dijangka akan pulih dalam masa 24 jam lagi.Menteri Alam Sekitar dan Air Tuan Ibrahim Tuan Man berkata ia kerana pencemaran bau yang mengakibatkan keempat-empat LRA berkenaan ditutup sejak awal pagi tadi, semakin pulih setakat pukul 1.30 tengah hari tadi.Tambah Tuan Ibrahim, LRA Rantau Panjang dihentikan operasinya pada kira-kira pukul 12.30 pagi tadi susulan pencemaran bau pada paras satu ton pada muka sauk loji berkenaan manakala LRA Sungai Selangor fasa 1,2 dan 3 dihentikan operasinya pada pukul 2 pagi selepas pencemaran bau pada tahap tiga ton dikesan di muka sauknya.Bagi mengatasi masalah pencemaran bau berkenaan, Tuan Ibrahim berkata Lembaga Urus Air Selangor melepaskan HORAS 600 sebanyak 285 Juta Liter Sehari (JLH) dan mengepam air kolam alternatif sebanyak 336 JLH untuk meningkatkan kadar pencairan di Sungai Selangor.“Kita jangka keempat-empat LRA ini akan dibenarkan beroperasi semula dalam satu atau dua jam lagi dan bekalan air kepada kesemua kira-kira 5 juta pengguna akan pulih dalam masa 24 jam nanti,” katanya pada sidang akhbar selepas melakukan lawatan di LRA Sungai Selangor fasa 2 di Bestari Jaya hari ini.Turut hadir Exco Alam Sekitar, Teknologi Hijau, Sains, Teknologi dan Inovasi dan Hal Ehwal Pengguna Selangor, Hee Loy Sian.Tambah Tuan Ibrahim, LRA Rantau Panjang dihentikan operasinya pada kira-kira pukul 12.30 pagi tadi susulan pencemaran bau pada paras satu ton pada muka sauk loji berkenaan manakala LRA Sungai Selangor fasa 1,2 dan 3 dihentikan operasinya pada pukul 2 pagi selepas pencemaran bau pada tahap tiga ton dikesan di muka sauknya.“Siasatan awal daripada pihak berkuasa mendapati bahan pelarut (solvent) merupakan bahan punca kepada pencemaran bau awal pagi tadi.“Bau solvent ini juga seakan sama dengan kejadian pada awal Sept lepas, bagaimanapun punca sebenar pencemaran masih dalam siasatan,” katanya menambah pihaknya telah mengenal pasti beberapa kawasan kilang yang menjadi punca pencemaran berkenaan.Tambah Tuan Ibrahim, pihaknya tidak menolak kemungkinan bahan pelarut itu dibuang oleh kilang-kilang haram yang beroperasi di sekitar Selangor.“Jika kilang itu mempunyai lesen yang dikeluarkan oleh kementerian, kilang berkenaan akan selalu diperiksa bagi tujuan pematuhan syarat lesen dan pembaharuan lesen,” katanya.Terdahulu sejumlah 1,196,457 akaun Air Selangor membabitkan 1,292 kawasan di Lembah Klang sekali lagi mengalami gangguan bekalan air tidak berjadual setelah empat LRA Sungai Selangor dihenti tugas, ekoran pencemaran sumber air mentah.


31 ditahan pecah masuk kedai serbaneka di Taman Sri Muda

Ketua Polis Daerah Shah Alam Baharudin Mat Taib berkata seramai 31 orang ditahan susulan insiden pecah dan ceroboh kedai serbaneka di kawasan Taman Sri Muda, semalam.Beliau berkata mereka terdiri daripada 10 rakyat Indonesia, tujuh Bangladesh, sembilan Nepal dan lima Myanmar dan kes disiasat mengikut Seksyen 457 Kanun Keseksaan.“IPD Shah Alam juga meletakkan elemen pencegahan jenayah di semua kawasan yang terjejas banjir dan polis menyeru serta menasihati orang ramai di kawasan yang terjejas banjir agar tidak mengambil tindakan yang menyalahi undang-undang,” katanya.Sementara itu, dua Pusat Kawalan Tempat Kejadian (PKTK) disediakan iaitu PKTK 1 di Taman Sri Muda, Seksyen 25 dan PKTK 2, Taman Kemuning Utama, Seksyen 33.Semalam, Pengarah Urusan Mydin Holdings Ameer Ali Mydin mengesahkan pecah masuk sebuah rangkaian premis Mydin Mart di Taman Sri Muda.Bagaimanapun, beliau memaafkan perbuatan tersebut walaupun menegaskan beliau tidak menyokong perbuatan mencuri yang dilakukan pemecah masuk premis perniagaannya.“Mungkin mereka tiada pilihan dan terpaksa melakukan perbuatan tersebut demi kelangsungan hidup.“Dengan seikhlas hati, saya menghalalkan mereka yang melakukan perbuatan tersebut dengan niat meneruskan kelangsungan hidup akibat bantuan yang tiba lambat dan bukan dengan niat yang sebaliknya,” jelasnya.Sri Muda dilanda banjir besar yang melanda beberapa negeri di semenanjung susulan hujan lebat pada hujung minggu lalu.Selangor menjadi negeri paling teruk dilanda banjir dengan puluhan ribu mangsa kini ditempatkan di lebih 200 pusat pemindahan sementara.


Hisyam Teh ganti Shafee sebagai peguam utama Najib dalam kes SRC

Hisyam Teh Poh Teik kini dilantik sebagai peguam utama mewakili Najib Razak dalam rayuan akhir kes penyelewengan RM42 juta dana SRC International Sdn Bhd  yang akan didengar di Mahkamah Persekutuan, bulan depan.
Perkara itu dimaklumkan oleh firma guaman Tetuan Zaid Ibrahim Suffian TH Liew & Partners (ZIST) melalui surat yang dialamatkan kepada pejabat timbalan pendaftar Mahkamah Persekutuan hari ini.
Surat berkenaan, diperoleh media, ditandatangani rakan kongsi kanan ZIST, Liew Teck Huat, memaklumkan bekas perdana menteri itu melantik Hisyam sebagai peguam utama, Liew dan M Rueben sebagai peguam bersama dalam kes SRC.
Surat berkenaan turut memaklumkan barisan peguam diketuai Muhammad Shafee Abdullah tidak lagi mewakili Najib dalam kes rayuan akhir itu.
Shafee mewakili Najib dalam kes SRC sejak ahli Parlimen Pekan itu dituduh di mahkamah pada 4 Julai 2018.
Selaras dengan penukaran peguam cara, Liew memohon mahkamah satu tarikh sebutan dan pengurusan kes ditetapkan pada atau sebelum 29 Julai ini kerana firma itu mendapat arahan daripada Najib untuk menarik balik rayuan yang difailkan terhadap keputusan Mahkamah Tinggi menolak permohonan kemasukan Peguam Diraja dari United Kingdom (UK), Jonathan James Laidlaw.
Selain itu, ZIST juga mendapat arahan daripada Najib untuk berhujah di mahkamah berkenaan dengan penangguhan notis usul yang difailkan pada 7 Jun lepas dan rayuan utama yang ditetapkan pada 15 Ogos atas sebab bahawa satu barisan baharu telah mengambil alih pengendalian perkara itu.
Pada 21 Julai lepas, Mahkamah Tinggi menolak permohonan Laidlaw untuk mewakili Najib dalam rayuan terakhir beliau terhadap sabitan berkaitan kes penyelewengan dana RM42 juta milik SRC International Sdn Bhd.
Pada Mei lepas, Mahkamah Persekutuan menetapkan 10 hari mulai 15 Ogos ini untuk mendengar rayuan akhir Najib bagi mengetepikan sabitan dan hukuman penjara dalam kes penyelewengan RM42 juta dana SRC International.
Pada 8 Disember 2021, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi terhadap Najib atas tujuh pertuduhan penyelewengan RM42 juta dana SRC International.


Tiada tempat di dunia buat anak berusia 4 tahun tanpa kerakyatan di Sarawak

Di sudut bilik sebuah kedai di Sarawak, Rayyan, empat tahun (bukan nama sebenar) duduk bermain dengan dua kereta mainannya.Rayyan menolak keretanya itu di lantai sambil mulutnya dimuncungkan bagi meniru bunyi kereta sebenar di jalan raya.Seperti anak kecil lain, dia memarahi sesiapa yang mahu mengambil mainannya itu, termasuk sepupunya yang baru berusia dua bulan yang sekadar cuba memegang kereta kecilnya itu.Melihatkan kejadian itu, pakciknya memujuk Rayyan untuk berkongsi mainannya.Selepas beberapa kali memujuknya, Rayyan dengan senang hati menyerahkan mainannya kepada adik sepupunya.Mereka tinggal bersama, jadi Rayyan memang menganggap bayi itu sebagai adiknya.Bagi Rayyan, adik sepupu, ibu dan bapa saudaranya adalah keluarga.Dia dihantar untuk tinggal bersama mereka selepas ibunya menghilangkan diri.“Ibunya melarikan diri bersama teman lelaki yang ketagih dadah,” kata Zaid yang merupakan bapa saudara Rayyan kepada MalaysiaNow.“Bapanya sudah hilangkan diri waktu itu. Dia hilangkan diri beberapa bulan sebelum Rayyan dilahirkan.”Kedua ibu bapa Rayyan adalah warga Malaysia.Ibunya, adik kepada Zaid adalah dari suku Bajau sementara bapanya adalah kaum Cina.Namun masalah besar yang dihadapi anak kecil ini adalah hakikat ibu bapanya tidak memiliki ikatan perkahwinan ketika dia dilahirkan.Ini bermaksud Rayyan yang tidak memiliki sijil kelahiran dianggap tidak memiliki kewarganegaraan.Kini Rayyan tinggal bersama ibu dan bapa saudaranya, serta sepupu kecilnya di sebuah bilik sewa kecil di tingkat pertama sebuah kedai di Bintulu.“Dia dilahirkan di lantai simen kilang tempat ibunya bekerja,” kenang Zaid.Zaid dan isterinya melakukan sedaya upaya mereka untuk membesarkan anak lelaki itu, namun walaupun berusaha sebaik mungkin, anak kecil itu menjengah dunia ini dalam keadaan yang begitu suram.Dengan statusnya ketika ini, Rayyan bakal menjalani hidupnya dengan penuh ketidakpastian melainkan dia memperolehi kewarganegaraan.Sepanjang pandemik ini, Zaid juga bergelut untuk mencari nafkah buat keluarganya.Sebagai pekerja yang mendapat gaji harian, sebelum ini dia dapat menyediakan nafkah dengan cukup baik sehinggalah Covid-19 melanda negara dan sekatan pergerakan turut dilaksanakan.Selama beberapa bulan, dia melakukan apa sahaja bagi memenuhi keperluan keluarga.Ketika ini, setiap pagi, Zaid akan berjalan ke suatu lokasi di mana dia menunggu kontraktor bangunan dan penyelenggaraan yang mencari pekerja.Sekiranya dia bernasib baik, Zaid boleh mendapat RM50 hingga RM80 sehari dengan kerja mengangkut batu bata, memotong rumput dan melakukan pekerjaan kasar lain.Namun, hampir setiap hari Zaid pulang dengan tangan kosong.Sewa biliknya juga kini tertunggak tiga bulan dan keluarga kecilnya menghadapi ancaman pengusiran setiap hari.Tekanan mereka sekeluarga meningkat setelah isterinya melahirkan anak.Upah kecilnya kini terpaksa menanggung perbelanjaan bayi yang baru lahir juga.Zaid tidak tahu berapa lama dia boleh terus membesarkan Rayyan.Dia sedang mempertimbangkan untuk menghantar anak kecil itu ke Sabah untuk tinggal bersama datuk dan neneknya di kampung mereka yang ditinggalkan Zaid tujuh tahun lalu.“Saya boleh menjaga Rayyan jika saya ada pekerjaan dan pendapatan tetap,” katanya.“Tetapi dengan bayi baru lahir dan masalah kewangan, saya rasa bukan idea yang baik untuk dia terus tinggal bersama saya di Bintulu.“Sekiranya dia kembali ke Sabah, sekurang-kurangnya dia akan selamat dan dijaga.”Namun tanpa sijil kelahiran, Rayyan tidak mungkin boleh menaiki kapal terbang untuk pulang ke kampung ibunya.Bahkan di Bintulu, Zaid jarang membawa Rayyan keluar dari rumah, kerana takut anak itu akan ditangkap kerana tiada kewarganegaraan.Walaupun Zaid ingin memohon kerakyatan untuk anak saudaranya, kekangan kewangan pula membantutkan keadaan.“Kami tidak mahu perkara buruk terjadi kepadanya,” katanya.“Saya harap dia akan menjadi lelaki yang baik suatu hari nanti, kerana anak yang cerdik dan cepat belajar.”Duduk di sudut bilik, Rayyan menunjukkan kepada MalaysiaNow bagaimana dia boleh mengira dari satu hingga 10.“Saya suka Upin dan Ipin,” katanya.“Dan BoBoiBoy!.”Namun, betapa pintar pun Rayyan, masih jauh perjalanannya, dan berapa jauh dia dapat menjalani kehidupannya dalam negara yang tidak mengiktirafnya wujud secara sah masih kekal menjadi persoalan.


Rayuan kes rasuah RM2 juta Ku Nan didengar esok

Esok, Mahkamah Rayuan akan mendengar rayuan bekas menteri Wilayah Persekutuan Tengku Adnan Tengku Mansor terhadap sabitan dan hukuman atas kesalahan menerima rasuah RM2 juta daripada seorang ahli perniagaan.Selain 22 April, mahkamah juga menetapkan 23 April dan 26 April untuk mendengar rayuan itu.Tengku Adnan, 70, atau lebih dikenali sebagai Ku Nan, memfailkan notis rayuan pada 21 Disember lepas terhadap sabitan dan hukuman setelah hakim Mahkamah Tinggi pada hari yang sama, menjatuhkan hukuman penjara 12 bulan serta denda RM2 juta terhadapnya selepas mendapatinya bersalah terhadap tuduhan itu.Bagaimanapun, mahkamah membenarkan permohonan ahli Parlimen Putrajaya itu untuk penangguhan pelaksanaan hukuman penjara dan denda sehingga rayuan diputuskan.Tengku Adnan didakwa dalam kapasitinya sebagai seorang penjawat awam iaitu menteri Wilayah Persekutuan, telah menerima untuk dirinya RM2 juta daripada Pengarah Aset Kayamas Sdn Bhd (AKSB) Chai Kin Kong melalui cek yang didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.Beliau dituduh melakukan kesalahan itu di CIMB Bank Berhad, Cawangan Pusat Bandar Damansara pada 14 Jun 2016.Pertuduhan mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya jika sabit kesalahan.


Sorry.


Stesen bas tumpuan pengunjung di Batu Pahat kini bertukar tempat ‘zombie’

Di tengah-tengah kesesakan bandar Batu Pahat, terdapat sebuah bangunan agam yang tidak ubah seperti tempat peninggalan “zombie”.Sunyi, sepi dan gelap gelita. Suara angin juga hampir tidak didengari ketika berada di dalamnya.Stesen Bas Awam Batu Pahat di Jalan Rugayah yang pernah menjadi tempat tumpuan penduduk tempatan yang menggunakan perkhidmatan bas awam dan komersial untuk ke destinasi masing-masing ke seluruh semenanjung.Kemeriahan stesen bas ini tersohor sehinggakan fungsinya bukan sahaja sebagai tempat hentian pengembara, tetapi menjadi pusat membeli belah dan bersosial untuk masyarakat setempat.Terdapat kedai pakaian, pembekal tudung dan baju tradisional, kedai alat tulis dan barangan sekolah dan alat muzik.Kedai kosong dan tidak disewa di Stesen Bas Awam Batu Pahat.Bukan itu sahaja, kompleks tiga tingkat ini juga menjadi tempat persinggahan para pelajar selepas waktu sekolah.Keberadaan pusat-pusat tuisyen di bangunan bersebelahan menjadi faktor utama kehadiran pelajar.Di samping itu, pusat permainan di tingkat paling atas menjadi lokasi mereka melepaskan tekanan selepas kelas tambahan.Tetapi apa yang berlaku kini?Tinjauan MalaysiaNow mendapati setiap pintu masuk stesen bas bukan sahaja lengang tetapi kosong.Tiada seorang pengunjung kelihatan kecuali dua orang penjaga kaunter tiket bas berada di dalamnya.Di tingkat dua dan tiga, tidak lagi kelihatan serinya, dibiarkan sepi seakan-akan “rumah hantu” di taman-taman tema.Kewujudan tangga bergerak di tengah-tengah kompleks itu juga sudah tiada.Sebuah lubang penuh sampah juga turut ditemui dalam bangunan yang kini tidak lagi menggunakan sistem eskalator.Yang tinggal, hanya lubang sebesar saiz kereta sebagai tapak tangga.Meskipun terdapat tangga dan lif untuk akses ke tingkat atas tetapi dilihat tidak selamat.Pengunjung berkemungkinan terperangkap di dalam lif atau terjatuh di tangga kerana gelap.Ketika ditanya, apa yang sebenarnya berlaku kepada kompleks itu, seorang peniaga yang mahu dikenali sebagai Saiful berkata, proses membaik pulih sedang dijalankan.“Tapi, dah masuk tahun keempat. Masih tiada apa-apa perubahan,” katanya kepada MalaysiaNow.“Penyewa lot-lot kedai semua sudah tinggalkan kompleks ini kerana tiada pengunjung, sewa pula mahal.“Kompleks ini pernah menjadi imej Batu Pahat di mana suasananya meriah dan ekonominya berjalan dengan baik,” katanya yang sudah menjalankan perniagaan agrobazaar dan barangan kosmetik di situ sejak 38 tahun lalu.Beliau mengakui sedih melihat nasib yang membelenggu Stesen Bas Awam Batu Pahat kini yang menjadi bangunan “mati jiwa” disebabkan proses baik pulih yang amat perlahan.MalaysiaNow difahamkan, projek baik pulih kompleks stesen bas awam itu bermula sejak empat tahun lalu, di bawah seliaan kontraktor yang rapat dengan Umno bernilai hampir RM24 juta dan dijangka siap dalam tempoh setahun hingga dua tahun.Pengusaha kedai Saiful menunggu pelanggan di kedainya dalam Stesen Bas Awam Batu Pahat.Kadar bayaran sewa bagi lot-lot kedai di situ mencecah RM4,000 sebulan.Batu Pahat tidak mempunyai jaringan kereta api dan lapangan terbang dan penduduk setempat memilih bas sebagai pengangkutan utama untuk keluar dari daerah itu.Jadi, tidak menghairankan kompleks itu menjadi tumpuan beribu orang sehari untuk naik dan turun bas ke destinasi masing-masing.“Sekarang tengok, pekerja pun tak ada nampak. Berapa lama lagi nak tunggu?,” kataya.Isteri Saiful yang lebih mesra dengan panggilan Kak Min pula mempersoalkan peranan dan tanggungjawab pemimpin kawasan itu.“Kenalah fikir (nasib) para peniaga di sini. Stesen bas ini imej Batu Pahat. Bila jadi macam ni, bagaimana peniaga nak cari makan?” soalnya.Keadaan uzur walaupun selepas baik pulihSeorang peniaga di kedai membaiki telefon bimbit dikenali sebagai Ati ketika ditemui berkata, kompleks itu sebenarnya tidaklah kosong.“Mana ada kosong, cicak dan lipas pun ada,” katanya secara berseloroh kepada MalaysiaNow.Dia turut menyuarakan rasa bimbang terhadap isu keselamatan bangunan itu yang mempunyai banyak kerosakan meskipun sudah siap dibaik pulih.Siling berlubang dan bocor, dinding serta lantai kedai dipenuhi kulat air.Sebahagian dinding bangunan mulai reput dan terhakis.Sampah-sampah juga kelihatan di sudut-sudut bangunan.Malah, dalam keadaan itu kadar bayaran sewa masih tinggi dan dia tidak pernah berputus asa untuk meminta pemotongan harga.Keadaan siling yang berlubang di Stesen Bas Awam Batu Pahat Johor.Jelasnya lagi, suasana kompleks itu sungguh berbeza.Selepas lebih 18 tahun menjalankan perniagaan di situ, dia berkongsi pengalamannya terpaksa menyelit di belakang badan pengunjung-pengunjung untuk berjalan ke kedainya kerana sesak.“Sekarang, tiada siapa. Pekerja pun tak mari. Bila tanya, cakap setahun. Lepas setahun, satu tahun lagi.“Projek macam ni, kalau betul-betul buat, setahun lebih sikit saja sudah selesai.”Di seberang jalan, suasana yang sungguh berbeza dapat dirasai. Lot-lot kedai dipenuhi dengan barang jualan dan pembeli.Manakala, 100 meter di sebelahnya, sebuah bangunan kosong tidak berpenghuni.Menurut Ati lagi, kebanyakkan rakan-rakannya yang pernah menjalankan perniagaan di situ bertindak pindah masuk ke pusat-pusat membeli belah demi kelangsungan hidup.Di tepi-tepi kompleks itu terdapat beberapa kaunter menjual tiket bas.Bagaimanapun, kebanyakannya sudah tidak beroperasi.Hanya beberapa kaunter tiket dibuka untuk jualan.Difahamkan, ramai pengusaha bas di kompleks itu gulung tikar akibat krisis ekonomi sewaktu perintah kawalan pergerakan (PKP) bagi mengelakkan penularan jangkitan Covid-19.MalaysiaNow sedang mendapatkan ulasan Majis Perbandaran Batu Pahat (MPBP) dan pihak kontraktor projek untuk maklumat lanjut mengenai permasalahan ini.


Prestasi Kabinet capai 90% dalam tempoh 100 hari, kata PM

Prestasi keseluruhan bagi tempoh 100 hari pentadbiran jemaah menteri yang mencapai sekitar 90% kejayaan bukan alasan untuk mendabik dada sebaliknya ia menyuntik kesungguhan dan iltizam untuk barisan kabinet terus bekerja bersama rakyat, kata Ismail Sabri Yaakob.Perdana menteri itu berkata sasaran penuh petunjuk prestasi utama (KPI) tidak mustahil untuk dicapai sekiranya seluruh ahli Kabinet dengan kerjasama penjawat awam menggembleng tenaga dan memberikan perkhidmatan terbaik kepada dan berkesan kepada Keluarga Malaysia.“Meskipun pencapaian tidak menepati sasaran 100%, pelbagai program telah dan akan dilaksanakan bagi menjaga kepentingan dan kesejahteraan rakyat terutama dalam menghadapi tempoh pandemik Covid-19.“(Ia dengan) mengetepikan segala kerenah birokrasi. Bagaimanapun, sesetengah prestasi tidak boleh dinilai daripada kaji selidik semata-mata. Maka peratusan yang dicapai ini bukan alasan untuk kita mendabik dada, sebaliknya ia menyuntik kesungguhan dan iltizam untuk kami terus bekerja bersama rakyat,” katanya.Beliau berkata demikian ketika merasmikan program 100 Hari Aspirasi Keluarga Malaysia di Pusat Konvensyen Kuala Lumpur (KLCC) hari ini.Turut hadir Ketua Setiausaha Negara Mohd Zuki Ali, jemaah menteri, timbalan menteri, ketua-ketua perkhidmatan dan ketua-ketua setiausaha kementerian.Ismail berkata 140 sasaran telah ditetapkan untuk dilaksanakan sepanjang tempoh 100 hari tersebut, membabitkan 31 menteri daripada lima kluster iaitu kluster menteri kanan, ekonomi, sosial, keselamatan dan infrastruktur.Beliau berkata pada 24 September lepas, beliau telah memuktamadkan 100 Hari Aspirasi Keluarga Malaysia yang diukur berdasarkan 50% perkhidmatan teras kementerian, penilaian prestasi menteri (25%) dan persepsi awam (25%) terhadap menteri dan kementerian.Menurutnya 190,914 ahli Keluarga Malaysia terlibat dalam tinjauan soal selidik oleh Unit Pemodenan Tadbiran dan Pengurusan Malaysia (Mampu) untuk menilai pencapaian jemaah dan kementerian.“Usaha ini merupakan permulaan bersejarah kerana penilaian 360 darjah buat pertama kalinya dilaksanakan untuk menilai pencapaian kerajaan,” katanya.Perdana menteri berkata kerajaan telah menggariskan enam teras atau fokus utama dalam pencapaian 100 hari iaitu menstruktur semula ekonomi; menjamin keselamatan dan ketenteraman negara; meningkatkan kesejahteraan sosial; mempertingkatkan infrastruktur menyeluruh; memperkukuh penyatuan dalam acuan Keluarga Malaysia dan memperkasakan penyampaian perkhidmatan.


Kajian menunjukkan Shopee platform e-dagang paling popular di Malaysia

Shopee merupakan platform e-dagang paling popular di Malaysia bagi separuh pertama 2021, menurut satu kajian dilakukan iPrice Group dengan kerjasama SimilarWeb.Berdasarkan kajian itu, dengan jumlah purata kunjungan 18 juta, sekali gus menyaksikan pertumbuhan 54% pada separuh pertama 2021 berbanding tempoh sama 2020.Sementara Lazada memperoleh 13.9 juta kunjungan pada separuh pertama 2021, meletakkan platform itu di tangga kedua teratas.“Selain itu, platform e-dagang tempatan, PG Mall menyaksikan pertumbuhan 158% bagi purata trafik dalam tempoh tersebut.“Prestasi memberangsangkan PG Mall boleh dikaitkan dengan model platform itu yang membolehkan perusahaan kecil dan sederhana untuk menjual pelbagai produk sekali gus mentransformasi perniagaan tradisional kepada perniagaan dalam talian,” kata kajian itu.Bagaimanapun, kajian itu mendapati laman sesawang berkaitan kategori tidak penting seperti kosmetik dan fesyen merosot.“Kunjungan laman web kosmetik menyaksikan penurunan 38% manakala laman sesawang fesyen yang sebelum ini merupakan sebahagian besar daripada industri e-dagang, hanya menyaksikan pertumbuhan 5%.“Laman sesawang fesyen seperti fesyen perkahwinan menyaksikan penurunan 52% memandangkan tiada majlis perkahwinan. Disebabkan bekerja dari rumah, ramai juga lebih gemar memakai pakaian yang lebih selesa.”Kajian itu turut mendapati walaupun penularan Covid-19 sejak awal tahun lalu memberi impak negatif terhadap kebanyakan sektor ekonomi, ia didapati mendorong peningkatan ekonomi digital Malaysia.Menurut kajian itu, minat terhadap pasaran dalam talian secara umum di Malaysia melonjak pada separuh pertama 2021 berbanding tempoh sama 2020.Lonjakan itu didorong oleh perubahan gaya perbelanjaan orang ramai yang beralih daripada pembelian secara konvensional kepada pembelian dalam talian disebabkan pelaksanaan perintah kawalan pergerakan (PKP) oleh kerajaan bagi menangani penularan wabak Covid-19.“Berdasarkan survei JobSreet, 67% syarikat di Malaysia melaksanakan konsep bekerja dari rumah. Memandangkan ramai meluangkan lebih banyak masa di rumah, maka cara perbelanjaan mereka juga akan berubah.“Kajian menunjukkan purata trafik platform e-dagang kekal tinggi.“Ini menunjukkan situasi Covid-19 terus melonjakkan permintaan terhadap pembelian dalam talian, terutama bagi barangan keperluan,” kata kajian itu.Kajian itu turut menyifatkan prestasi tersebut sebagai satu berita baik memandangkan lebih 90% daripada perusahaan mikro, kecil dan sederhana terjejas teruk akibat Covid-19.


Peruntukan khas akan diagih sama rata kepada semua ahli Parlimen

Ahli Parlimen pembangkang dan kerajaan akan diberi nilai peruntukan yang sama di bawah Peruntukan Khas Perdana Menteri bagi tempoh empat bulan terakhir tahun ini, kata Timbalan Menteri di Jabatan Perdana Menteri (Tugas-tugas Khas) Mastura Mohd Yazid.Beliau berkata langkah itu selaras dengan komitmen Perdana Menteri Ismail Sabri Yaakob untuk melaksanakan transformasi Parlimen.Semasa menggulung perbahasan titah diraja pada persidangan Dewan Rakyat hari ini, Mastura berkata Peruntukan Khas Perdana Menteri untuk kawasan Parlimen sebenarnya hanya sebagai penambah dan pelengkap kepada peruntukan yang disediakan oleh kerajaan di bawah Rancangan Malaysia Lima Tahun.Penyediaan Peruntukan Kawasan Parlimen kepada ahli-ahli Parlimen kerajaan dan pembangkang dengan nilai yang berbeza sebelum ini adalah mengikut dasar sedia ada yang terdahulu dan ia juga bergantung kepada kemampuan dan kedudukan semasa kewangan kerajaan, katanya.Semasa sesi perbahasan, beberapa ahli Parlimen termasuk Syed Saddiq Syed Abdul Rahman (Bebas-Muar), Mohd Azis Jamman (Warisan-Sepanggar) dan Nazri Aziz (BN-Padang Rengas) mencadangkan peruntukan perlu disalurkan secara sama rata kepada semua ahli Parlimen.Mengulas mengenai Bantuan Khas Pengurusan Kematian Covid-19, Mastura berkata sehingga 17 September lepas, seramai 4,274 waris telah menerima bantuan RM5,000 itu dengan jumlah keseluruhan bantuan RM21.37 juta.Beliau berkata daripada 6,248 permohonan yang diterima, 12 permohonan didapati tidak layak atau ditolak kerana bukan kematian Covid-19 manakala baki 1,962 sedang diproses termasuk verifikasi status warganegara dengan Jabatan Pendaftaran Negara dan semakan data kematian Covid-19 oleh pemohon dengan data kematian Covid-19 kementerian kesihatan.“Nadma sentiasa menambah baik proses berkaitan bagi memastikan permohonan yang layak akan menerima bantuan dalam tempoh 30 hari bekerja melalui akses sistem myID JPN dan akses portal data kematian Covid-19 KKM Putrajaya.“Terkini, proses kelulusan dipercepatkan lagi dengan hanya mengambil kira dokumen yang dikemukakan oleh pihak hospital yang mengesahkan kematian akibat Covid-19 dan sijil kematian daripada Jabatan Pendaftaran Negara (JPN),’’ katanya.


Kementerian pengangkutan siasat isu kenaikan harga tiket penerbangan

Kementerian pengangkutan (MOT) telah meminta Suruhanjaya Penerbangan Malaysia (Mavcom) dan syarikat-syarikat penerbangan segera menjalankan siasatan secara terperinci dan menyeluruh mengenai isu kenaikan harga tambang penerbangan pada musim perayaan.Menteri Pengangkutan Wee Ka Siong berkata beliau memaklumkan perkara itu semasa mempengerusikan mesyuarat khas semalam, melibatkan Mavcom, Pihak Berkuasa Penerbangan Awam Malaysia (CAAM) dan syarikat penerbangan domestik bagi mencari penyelesaian terbaik dalam menangani masalah dan keluhan rakyat.Keluhan itu berhubung kenaikan harga tambang penerbangan antara Semenanjung Malaysia ke Sabah dan Sarawak sempena Hari Raya Aidilfitri.Beliau berkata CAAM telah meluluskan pelanjutan waktu pengoperasian perkhidmatan kawalan trafik udara di lapangan terbang yang diperlukan dan membantu syarikat penerbangan dalam perancangan penambahan kapasiti terutama menjelang musim perayaan.“MOT komited dan akan berusaha sedaya upaya untuk menurunkan tambang penerbangan bagi meringankan beban yang ditanggung oleh rakyat. MOT melalui Mavcom akan memaklumkan kepada orang ramai mengenai hasil perbincangan dengan syarikat penerbangan dalam tempoh terdekat,” katanya dalam kenyataan hari ini.Menurut Wee, berdasarkan pemantauan yang dijalankan oleh Mavcom, harga tambang penerbangan pada 30 April ini (tarikh perjalanan puncak bagi musim perayaan Hari Raya Aidilfitri) telah meningkat berbanding purata harga tambang penerbangan pada 2019.“Peningkatan ini adalah disebabkan oleh peningkatan kos operasi terutama kenaikan harga bahan api jet serta sumber terhad bagi syarikat penerbangan meningkatkan kapasiti sepenuhnya.“Mekanisme penetapan harga dinamik juga menggunakan kecerdasan buatan (AI) dalam proses menentukan harga tambang, bukan secara manual untuk menaikkan harga seperti yang didakwa,” katanya.Beliau menjelaskan syarikat penerbangan juga menghadapi masalah untuk menambah kapasiti penerbangan dengan segera akibat pandemik Covid-19.Katanya pesawat-pesawat penerbangan perlu melalui proses penyelenggaraan, pembaikan dan baik pulih (MRO) sebelum pesawat diluluskan bagi tujuan perkhidmatan dengan selamat.Wee berkata bagi bulan ini, kekerapan penerbangan ke Sabah dan Sarawak masih rendah iaitu hanya pada tahap 68% berbanding 2019.


Bajet 2023: Lanjutan insentif dan potongan cukai

Rakyat Malaysia dan pemastautin tetap berusia 18 tahun ke atas akan diberikan nombor pengenalan cukai (TIN) secara automatik dan penggunaannya diwajibkan bagi semua penyeteman dokumen serta surat cara, kata Menteri Kewangan Tengku Zafrul Aziz.
Beliau berkata, ini adalah antara inisiatif kerajaan dalam memastikan sumber hasil yang mampan bagi membiayai perbelanjaan negara menerusi pentadbiran cukai yang lebih cekap.
TIN mula dibentangkan dalam Bajet 2020 dan ia sepatutnya dilaksanakan pada Januari 2021, namun ditangguhkan ke Januari 2022.
Berdasarkan Lembaga Hasil Dalam Negeri Malaysia (LHDN), TIN ialah nombor cukai pendapatan seperti mana rekod sedia ada dalam agensi itu dan pembayar cukai yang sudah mempunyai nombor cukai pendapatan sebelum 1 Januari 2022 akan ditafsir sebagai TIN bagi individu itu.
Menurut Zafrul, inisiatif seterusnya ialah pelaksanaan e-invois oleh LHDN secara berperingkat bermula 2023 dengan pembangunan sistem dan projek rintis bersama pembayar cukai.
Dalam pada itu, Zafrul mengumumkan kadar cukai pendapatan individu pemastautin bagi banjaran pendapatan bercukai antara RM50,000 hingga RM100,000 dikurangkan dua mata peratusan, kata Menteri Kewangan Tengku Zafrul Aziz.
Ini bermakna, kadar cukai pendapatan bagi banjaran pendapatan lebih RM50,000 hingga RM70,000 diturunkan kepada 11% berbanding 13% manakala bankaran lebih RM70,000 hingga RM100,000 pula diturun kepada 19% berbanding 21% sebelum ini.
Menurut Zafrul, banjaran pendapatan bercukai lebih RM250,000 hingga RM400,000 pula akan digabungkan dengan banjaran pendapatan lebih RM400,000 hingga RM600,000 menjadikan kadar cukai kepada 25%.
Menerusi langkah itu, kerajaan menjangkakan penjimatan cukai kumpulan pertengahan (M40) sehingga RM1,000 manakala golongan pendapatan tinggi (T2) adalah sehingga RM250.
"Dianggarkan RM800 juta tersedia sebagai lebihan pendapatan yang boleh dibelanjakan rakyat," katanya.
Zafrul berkata, dalam usaha menggalakkan lebih ramai wanita kembali bekerja, kerajaan bercadang mengecualikan cukai pendapatan terhadap pendapatan yang diterima bermula tahun taksiran 2023 hingga 2028.
Pelepasan cukai sehingga RM3,000 yang dilanjutkan sehingga 2024 pula akan diberi kepada ibu bapa yang menghantar anak-anak ke taska dan tadika berdaftar.
Dari aspek membina simpanan hari tua, kerajaan juga akan meluaskan skop pelepasan cukai bagi premium insurans nyawa atau caruman takaful hayat untuk meliputi caruman sukarela KWSP sehingga RM3,000.
"Ini bagi menggalakkan lagi caruman sukarela KWSP," katanya sambil menambah had caruman sukarela dinaikkan daripada RM60,000 kepada RM100,000 setahun.
Bagi pemilik teksi individu, kerajaan bersetuju memberi pengecualian duti eksais dan cukai jualan bagi penjualan, pindah milik atau pelupusan teksi diperluas kepada teksi yang mana ia turut diperluas kepada teksi eksekutif dan teksi lapangan terbang.
Beralih kepada perusahaan mikro, kecil dan sederhana (PMKS) , Zafrul berkata, kadar cukai ke atas pendapatan bercukai bagi RM100,000 pertama dikurangkan kepada 15% daripada 17% mulai tahun taksiran 2023.
Untuk sektor pelancongan, kerajaan mencadang potongan cukai khas kepada hotel yang membeli produk kraf tangan tempatan dengan kos pembelian sehingga RM500,000 manakala pengecualian cukai kepada pengendali pelancongan yang membawa 200 pelancong asing setahun atau sekurang-kurangnya 400 pelancong tempatan.
Menurut Zafrul, individu yang memberi sumbangan kepada tabung akaun amanah bagi rawatan penyakit jarang jumpa turut akan diberi potongan cukai bersamaan nilai sumbangan.
Berhubung sektor pertanian, Zafrul memaklumkan bahawa tempoh galakan cukai bagi projek pengeluaran bahan makanan akan dilanjutkan sehingga akhir 2025 dengan skop galakan juga diperluas supaya turut merangkumi projek pertanian moden berasaskan Pertanian Persekitaran Terkawal.
Syarikat yang berasaskan teknologi pula akan menerima potongan cukai yang mana ia akan meliputi kos penyenaraian di pasaran utama Bursa Malaysia.
Dalam pada itu, Zafrul turut berkata, galakan cukai turut dilanjutkan bagi pembangunan harta intelek untuk syarikat teknologi tempatan, menggalakkan lebih ramai pelabur menyumbang kepada pendanaan modal, dan menarik syarikat aeroangkasa baru.
Selain itu, katanya, pengilang peralatan pengecasan kenderaan elektrik (EV) diberi pengecualian cukai pendapatan 100% ke atas pendapatan berkanun bermula 2023 hingga 2032 dan elaun cukai pelaburan sebanyak 100%
Potongan cukai juga akan diberi kepada penggiat industri yang mencipta kandungan kreatif berkualiti tinggi dan pihak yang menyumbang kepada NGO yang terlibat dalam pembangunan sukan di peringkat akar umbi.


Persatuan majikan gesa kerajaan henti skim pengeluaran KWSP sewaktu pandemik

Persekutuan Majikan-Majikan Malaysia (MEF) menggesa supaya skim yang membenarkan pencarum Kumpulan Wang Simpanan Pekerja (KWSP) mengeluarkan caruman dihentikan, mengatakan kerajaan sebaliknya harus memikirkan cara lain bagi membantu kewangan mereka yang terjejas akibat Covid-19.Dalam satu kenyataan, MEF menyuarakan kebimbangan pengeluaran yang dibuat melalui inisiatif i-Lestari, i-Sinar dan i-Citra yang dibenarkan kerajaan sepanjang pandemik itu boleh menyebabkan ramai orang berdepan risiko kemiskinan di hari tua.“Kerajaan mesti memikirkan skim lain bagi membantu mereka daripada benarkan pengeluaran simpanan KWSP yang merupakan keperluan di hari tua,” kata Presiden MEF Syed Hussain Syed Husman.“Tanggungjawab ini tidak boleh dikenakan kepada pekerja. Sebagai rakyat, mereka banyak menyumbang kepada negara dengan kerja yang mereka lakukan. Ia menjadi tanggungjawab negara bagi menjaga mereka apabila mereka bersara.”Kumpulan itu juga menggesa kajian semula dasar ketika ini yang membenarkan pencarum mengeluarkan satu pertiga daripada simpanan mereka apabila mencapai umur 50 tahun dan boleh mengeluarkan keseluruhan caruman ketika usia 55 tahun.Memetik keputusan untuk menaikkan usia persaraan dari 55 kepada 60 tahun, MEF turut berkata sudah tidak relevan lagi bagi KWSP untuk benarkan pencarumnya mengeluarkan simpanan apabila mereka mencapai usia 55 tahun.Kemudahan i-Lestari, i-Sinar dan i-Citra adalah sebahagian daripada pelbagai pakej bantuan yang diumumkan Putrajaya bagi mengurangkan impak kewangan akibat Covid-19.Bulan lalu, bekas perdana menteri Najib Razak menggesa kerajaan menaikkan jumlah maksimum pengeluaran di bawah i-Citra dari RM5,000 kepada RM10,000.Beliau berkata ia bukan satu langkah populis, sambil menambah ia berpunca daripada keperluan mendesak yang ditanggung rakyat selepas pandemik.Menurut Najib, wujud dalam kalangan pencarum yang memerlukan modal untuk memulakan perniagaan kecil selain menyelesaikan tunggakan hutang.“Mereka bukan suka-suka mahu keluarkan wang caruman mereka. Justeru, saya amat berharap had maksimum i-Citra dinaikan ke RM10,000,” katanya semasa perbahasan peringkat dasar Rang Undang-Undang Perbekalan (Belanjawan) 2022 di Dewan Rakyat.Bagaimanapun, MEF berkata penting untuk kerajaan berikan perhatian terhadap fakta bahawa hanya 3% rakyat Malaysia yang memiliki cukup simpanan untuk bersara dengan selesa.“Jelas sekali terdapat keperluan mendesak untuk penyelesaian yang lebih luas meliputi program jaringan keselamatan sosial yang berkesan, dasar pasaran buruh yang kukuh, pertumbuhan ekonomi yang mampan, latihan semula kemahiran dan peningkatan kemahiran tenaga buruh.“Selain dasar yang menggalakkan automasi dan digitalisasi untuk membantu meningkatkan produktiviti dan menjadikan kek ekonomi lebih besar supaya pekerja mempunyai peluang yang lebih baik bagi memperoleh pendapatan lebih, sekali gus meningkatkan caruman mereka dalam KWSP,” kata Syed Hussain.


Dewan Rakyat kekal tolak usul bahas pendedahan ‘Kertas Pandora’

Dewan Rakyat hari ini kekal dengan keputusan menolak usul untuk membahaskan pendedahan Kertas Pandora yang didakwa membabitkan fail kewangan sulit beberapa pemimpin negara.Permintaan ketua pembangkang Anwar Ibrahim itu sekali lagi ditolak Yang di-Pertua Dewan Rakyat Azhar Azizan Harun selepas usul secara bertulis itu dihantar kepadanya pada 4 Oktober dan ditolak kali pertama ketika sidang Parlimen pada 6 Oktober.Azhar berkata penolakan kali kedua bagi usul dibawa Anwar di bawah Peraturan 90 (1) dan 90 (2) Peraturan-peraturan Majlis Mesyuarat Dewan Rakyat kerana ia tidak lengkap, sebaliknya beliau berkata ahli Parlimen Port Dickson itu perlu menggunakan Peraturan 43.“Saya dah tengok surat (notis) Yang Berhormat (Anwar) dan saya sudah tanda tangani surat itu dan tepat jangkaan yang berhormat saya menolak usul tersebut kerana yang berhormat membuat usul untuk (peraturan) 90 (1) dan 90 (2) untuk menghentikan kuat kuasa peraturan, tapi tidakpun dinyatakan peraturan mana yang nak dihentikan.“Kedua, pokok pangkal persoalan yg dibangkitkan usul terbaru ini ialah mengenai perkara sama dan usul di bawah (peraturan) 18(1) dan 18 (2) yang dibuat minggu sudah yang telahpun saya tolak… jadi terpaksalah saya tidak boleh terima 90 (1) dan 90 (2).“Mengenai keputusan (tolak usul) minggu sudah, sebenarnya saya rasa aturan yang patut yang berhormat gunakan ialah Peraturan 43, iaitu untuk dewan ini melihat semula keputusan saya itu… tapi yang saya dapat usul di bawah 90(1) dan 90(2),” katanya di Dewan Rakyat hari ini.Ketua Pembangkang itu hari ini sekali lagi mempersoalkan keputusan Azhar yang menolak usul tersebut yang dianggap penting untuk segera dibahaskan di Dewan Rakyat.Mengulas lanjut, Azhar berkata pendedahan Kertas Pandora itu tidak menyetuh mengenai penyorokan dan aktiviti pengeluaran wang dari negara ke syarikat luar persisir, sebaliknya ia mengenai pemegangan saham dalam syarikat itu“Ia dua perkara yang berlainan yang berhormat. Saya telah baca sedikit sebanyak Kertas Pandora itu, ia bukan mengenai aliran keluar wang tapi mengenai pegangan saham beberapa individu dalam syarikat luar pesisir… bukan seperti yang ditanyakan yang berhormat,” katanya. Penjelasan Azhar bagaimanapun dipersoalkan Anwar yang menyifatkan Yang Dipertua Dewan Rakyat itu bertidak seolah-olah seperti seorang peguam kepada individu yang dikaitkan dengan pendedahan itu.Namun, Azhar menepis tuduhan itu dengan menegaskan beliau hanya menjelaskan dan memperbetulkan fakta yang dibangkitkan Anwar.“Saya bukan nak jadi peguam, saya cuma membetulkan fakta… takpa yang berhomat saya telah buat keputusan dan saya nyatakan keputusan saya itu muktamad. Terpulang pada yang berhormat untuk rujuk keputusan itu di bawah Peraturan 43,” katanya.


DAP sasar PAS untuk 'momok', takutkan pengundi Cina, kata MCA

Pemimpin MCA hari ini mendakwa DAP menyasarkan PAS dalam usaha "memomokkan" dan "menakutkan" pengundi bukan Melayu khususnya kaum Cina menjelang Pilihan Raya Negeri (PRN) di enam buah negeri pada 12 Ogos depan.
Naib Presiden MCA Ti Lian Ker dalam satu kenyataan di Facebook berkata tindakan itu telah menimbulkan polarisasi perkauman dan keagamaan dengan trend pengundi Melayu akan menyokong Perikatan Nasional (PN) yang juga diterajui oleh PAS.
Manakala pengundi bukan Melayu akan menyokong gabungan Pakatan Harapan yang diterajui oleh DAP.
Tambahnya lagi, beliau yakin dan percaya bahawa polarisasi tersebut akan berterusan dan menjadi semakin hangat lebih-lebih lagi apabila sentimen perkauman dan keagamaan dieksploitasi untuk menimbulkan kebencian hanya demi mengaut undi dalam PRN akan datang.
"Umno dibenci oleh rakyat termasuk pengundi Melayu kerana hasutan dan hentaman bertalu-talu oleh propaganda DAP dan ini telah menimbulkan kebencian penyokong Umno terhadap DAP dam masyarakat Cina yang rata-rata termakan hasutan DAP yang bertahun-tahun.
"Tiba-tiba DAP bekerjasama dengan Umno dan menjadikan PAS sebagai sasaran mereka untuk memomokkan dan menakutkan undi bukan Melayu, khususnya pengundi Cina," katanya dalam kenyataan tersebut
Ti, yang juga bekas timbalan menteri belia dan sukan serta perpaduan negara, berkata MCA sendiri tidak pernah menggunakan alasan PAS sebagai "parti ekstremis" untuk menjustifikasikan kerjasama parti itu dengan Umno.
Beliau turut menegaskan bahawa MCA berbuat keputusan untuk tidak terlibat dalam persengketaan yang menggunakan agama dan sentimen perkauman sebagai senjata.
Katanya, keputusan itu bertujuan untuk merenggangkan ketegangan kaum dan agama yang disifatkannya semakin ketara dalam negara ini serta boleh mengancam ketenteraman negara.
“MCA tidak setuju dengan penggunaan perpaduan semata-mata untuk mendapatkan undi dan dalam masa yang sama menganiayai mana-mana pihak sebagai musuh dan perlu dibenci.
"MCA menyarankan bahawa kita adalah satu keluarga Malaysia dan polemik agama dan etnik haruslah dihentikan dengan serta-merta," katanya lagi.